
Colecţia „DEIECIIV” 


Noel Forster se aşeză comod în fotoliul de orchestră şi privi 
cu un aer distrat eleganta societate din jurul său. Era doar seara 
premierei. Momentul ridicării cortinei se apropia şi totuşi nu 
reuşise să afle răspunsul întrebării care-l obseda: Cine să-i fi 
trimis oare biletul pentru spectacolul la care avea să asiste? 

Pentru tânărul Noel lucrul era inexplicabil. Petrecuse ultimii 
trei ani în America de Sud şi abia revenise la Londra pentru un 
concediu de câteva luni, după o muncă obositoare depusă în 
întreprinderea la care lucra ca funcţionar. Nici nu avusese timp 
să-şi vadă vechile cunoştinţe. De un lucru era sigur. Adresa de 
pe plicul în care fusese expediat biletul era scrisă de o mână de 
femeie. Care dintre vechile sale cunoştinţe i-ar fi putut face 
acest delicat cadou? Din prima clipă în care se aşezase în 
fotoliu, Forster îşi împărţise atenţia între scenă şi uşa de la 
intrare. Noel se tot întreba: oare expeditoarea biletului va veni 
la teatru? Sala devenise arhiplină, cortina se ridicase, dar 
fotoliul vecin rămăsese liber. 

După primul act Noel Forster se duse la bufet să ia o băutură 
răcoritoare. Revenind în sală, avu surpriza aşteptată. O tânără 
înaltă şi zveltă ocupa locul de lângă el. Purta o toaletă elegantă 
de seară acoperită în parte cu o mantie uşoară de hermină. 
Părul ei frumos părea aproape negru, în contrast cu albul 
imaculat al blănii. Neglijând complet spectacolul, Noel Forster 
se uita la tânăra sa vecină cu o curiozitate şi o admiraţie 
crescândă. Irezistibila atracţie pe care o exercita această tânără 
şi captivantă femeie asupra lui se mărea odată cu misterul ce 
înconjura pe frumoasa necunoscută. „Ea trebuie să-mi fi trimis 
biletul”, îşi spuse Forster. Sau poate faptul că fotoliul vecin 
rămăsese liber în cursul primului act, era doar o simplă 
coincidenţă? Ar fi în acest caz o adevărată decepţie... În timp ce 
făcea aceste reflecţii, frumoasa tânără îl privi drept în ochi şi 
începu să-i vorbească: 


— Am cinstea să vorbesc cu domnul Forster? 

— Da, domnişoară. Dumneavoastră aţi avut amabilitatea să-mi 
trimiteţi biletul pentru acest spectacol? 

La această întrebare frumoasa spectatoare înclină capul cu un 
surâs. 

— Da, domnule, eu sunt. Doream să vă văd pentru o chestiune 
în legătură cu un prieten comun. Dacă sunteţi liber astă seară, 
aş dori să mergem, după reprezentaţie, la acest prieten. 

Noel, surprins, ezită. 

— Cine este acest prieten? 

Tânăra surâse. 

— E o surpriză. Vă e teamă de tovărăşia unei fete tinere pe 
care n-o cunoaşteţi? Vă rog să fiţi sigur că nu vreau să vă 
asasinez! 

După reprezentaţie, se urcară într-o limuzină care porni rapid. 
Forster de-abia legă o scurtă conversaţie cu tânăra necunoscută 
şi maşina stopă în faţa unui imobil construit din piatră galbenă, 
situat într-unul din cele mai elegante cartiere ale Londrei: 
Bellington-street, 17. 

Necunoscuta intră cea dintâi în casă şi aprinse lumina. Noel o 
urmă fără nicio ezitare. Privi atent interiorul. Un hol luxos, din 
care pornea o scară. Pe pereţi tablouri de preţ. 

— Să mergem sus. Cred că prietenul nostru nu a sosit încă. 

Urcară scara şi ajunseră într-un salon elegant mobilat. 

— Vă rog să luaţi loc, îl pofti necunoscuta. Scuzaţi-mă dacă vă 
las puţin singur, dar trebuie să dau ordine feciorului. 

Noel luă o revistă de pe măsuţa de lângă fotoliul în care se 
aşezase şi începu s-o răsfoiască. Trecu un sfert de oră de 
aşteptare. Nerăbdător, Noel începu să se neliniştească. N 

Nici după aproape o oră, misterioasa gazdă nu se întoarse. În 
tot apartamentul domnea o linişte de mormânt. Noel fu cuprins 
de teamă. Era convins că fusese atras într-o cursă, iar tânăra ce- 
i păruse atât de fermecătoare avusese un rol misterios. Fără să 
mai stea pe gânduri ieşi din salon şi cobori în hol. Se repezi la 
uşă, aşteptându-se s-o găsească încuiată. Dar, apăsând pe 
clanţă, uşa se deschise. Buimăcit, luă o maşină care-l duse până 
în faţa casei sale. Aci avu o surpriză şi mai neplăcută. Uşa 
dormitorului, pe care o încuiase la plecare, era deschisă. 
Camera era răvăşită. Lângă fereastra întredeschisă, cineva 


aşezase un scaun şi o măsuţă pe care se afla un sifon şi o sticlă 
de whisky. Noel privi pe fereastră de jur-împrejur. La lumina 
lunei observă ferestrele luminate din imobilul de vizavi. Oare 
fereastra dormitorului lui servise ca post de observaţie? Oare 
aventura cu misterioasa străină nu era în legătură cu ceea ce se 
petrecuse în apartamentul lui? Invitându-l la teatru, fără 
îndoială că cineva căutase să-l îndepărteze de acasă şi, pentru a- 
| reţine cât mai mult, îl atrăsese în imobilul acela gol din 
Bellington street. Noel îşi turnă un pahar de whisky, mulţumind 
în gând necunoscutului că nu-i golise întreaga sticlă. Apoi se 
culcă obosit de grijă şi gânduri sumbre. 
* 


A doua zi dimineață, ca de obicei, Noel fu trezit de d-na 
Wilkins, menajera sa, care venise să-i aducă gustarea de 
dimineață. 

— Domnule, am auzit că în imobilul nostru s-a întâmplat o 
crimă sau o sinucidere. Victima e un bătrân care trăia singur. 
Un om de ştiinţă. Cadavrul a fost descoperit de lăptăreasa care 
îi aducea zilnic laptele. 

— O crimă aici! exclamă Noel, privind intrigat la menajeră. Ce 
vreţi să spuneţi, d-nă Wilkins? 

— Da, răspunse ea, o crimă, dar n-a fost comisă chiar în 
clădirea noastră, ci în blocul de peste drum, acela care se vede 
de la fereastra dormitorului dumneavoastră. 

Ştirea apăruse în ziarele de dimineaţă. 

„Un bătrân savant singuratic, fără rude, anume Isidore 
Gorden, a fost găsit mort, cu capul străpuns de un glonte. 
Nimeni în casă sau în vecini nu-şi aminteşte să fi auzit vreo 
detunătură în noaptea trecută”; scria ziarul. 

Noel era intrigat de misterul ce înconjura moartea bătrânului 
savant. Era aproape sigur că exista o legătură între strania lui 
aventură din ajun şi moartea lui Gorden: bătrânul fusese ucis cu 
un foc de armă tras chiar de la fereastra dormitorului lui 
Forster. Nu ştia ce să facă. Trebuia să se adreseze autorităţilor 
sau să facă pe cont propriu o mică anchetă, mai înainte de a 
înştiinţa poliţia? Opină pentru cea de-a doua soluţie. Aventura 
lui din noaptea trecută era mult prea vagă pentru ca să 
formuleze o acuzaţie pozitivă. Se înfiora la gândul că trebuia, 
într-un fel sau altul, să pună în legătură pe fermecătoarea 


tânără din ajun cu asasinarea unui bătrân lipsit de apărare. 
După ce chibzui mult timp, se decise să caute cu orice preţ pe 
frumoasa tânără şi să-i ceară explicaţii. „Dacă locuieşte la 
Londra, voi sfârşi prin a o găsi şi va trebui să aflu ceva”, se 
gândea el. 

Investigaţiile făcute asupra casei din Bellington Street nu 
aduseră lumină. Nu-i mai rămânea decât să încerce să 
regăsească pe tânără fată. Reflectând, sarcina aceasta nu-i păru 
la fel de grea ca la început. În adevăr, automobilul luxos, toaleta 
elegantă, aerul distins, totul dovedea că aparţine păturii avute. 
Pentru prima dată în viaţa lui, Noel Forster începu să 
frecventeze saloanele societăţii londoneze. Cu toate acestea, 
deşi sacrificase zile de-a rândul şi, mai cu seamă nopţi, simţea 
că pierde speranţa de a mai regăsi pe tânără elegantă. Asta 
până în ziua când se întâlni cu mrs. Billy Johnstone. Văduvă 
tânără, cu relaţii în înalta societate a Londrei, frecventa toate 
saloanele şi cunoştea pe toată lumea. li făcu o descriere 
amănunţită a tinerei în căutarea căreia se găsea. Fără să-i 
explice motivele. Tânără văduvă surâdea ironic. 

— După descriere, cred că e vorba de Wynne Torrence, spuse 
ea. Chiar astă seară am văzut-o; purta o rochie de culoare verde- 
jad şi o mantou de hermină. 

— Atunci credeţi că aceasta e persoana? 

— Stai puţin, îl întrerupse mrs. Billy. 

Se aflau într-un salonaş foarte luxos mobilat, când tânăra 
văduvă se ridică brusc şi trecu într-o cameră alăturată. După 
puţin se înapoie cu o fotografie în mână. 

— Recunoşti pe seducătoarea dumitale? întrebă ea. 

Noel identifică imediat pe femeia care-l atrăsese în casa din 
Bellington street. 

— E chiar ea, constată el cu bucurie. Unde aş, putea s-o 
întâlnesc? 

— Peste două zile are loc în apartamentul meu un ceai. Wynne 
va li printre invitate. 

* 

Când Wynne apăru în salonul feeric luminat, îmbrăcată într-o 
rochie de muselină albă, Noel avu o frumoasă surpriză. 

— Bună ziua, domnişoară Torrence, o salută el calm. Tânăra 
femeie tresări uşor. 


— Bună ziua, domnule Forster. 

O conduse într-un colţ liniştit al salonului şi îi spuse cu 
gravitate: 

— Aş dori să avem o explicaţie. 

— Ce explicaţie? Dacă v-am adus până în casa din Bellington 
street am făcut-o ca să întâlniți pe unul din prietenii noştri. Dar, 
în ultimul moment, eu... noi... am fost obligaţi să plecăm. 

— Asta nu are nicio importanţă, spuse Noel cu ochii ţintă 
asupra ei. E vorba de altceva, ceva ce ştiţi şi dumneavoastră Mă 
refer la asasinarea lui Isidore Gorden. Aş vrea să-mi spuneţi, 
domnişoară, de ce atunci când mă aflam cu dumneavoastră 
cineva a pătruns în apartamentul meu şi a tras asupra 
nefericitului bătrân? Cine este autorul acestui asasinat mârşav? 

Auzind acestea, Wynne Torrence tresări. Chipul ei frumos se 
făcu alb, atât de alb încât Noel fu cuprins de teamă că va leşina 
şi o întrebă îngrijorat: 

— Ce aveţi? Vă simţiţi rău? Să vă aduc apă? 

— Nu, nu, mulţumesc. 

Ea făcu o puternică sforţare să-şi recapete sângele rece. Noel 
o observa foarte atent. 

— Scuzaţi-mă, zise el, am fost stângaci. 

— Nu, răspunse ea încet. E dreptul dumneavoastră să-mi 
cereţi o explicaţie. Ceea ce m-a surprins era amintirea morţii lui 
Gorden. La prima noastră întâlnire nu mă gândeam că... Tin însă 
mult să stau de vorbă cu dumneavoastră, undeva unde să nu fim 
tulburaţi, dar mă tem că veţi avea o dezamăgire. Trec prin mari 
supărări şi am motive să cred că însăşi viaţa mea e în primejdie. 

— Sunt foarte nerăbdător să ascult lămuririle dumneavoastră 
şi dacă vă pot fi de folos, dacă vă pot ajuta... 

Wynne îi, mulţumi din ochi. Muzica tocmai încetase. Trecu pe 
lângă, o masă, luă o ţigară şi şi-o aprinse. Apoi se îndreptă spre 
gazdă, urmată de Noel. 

— Spre marea mea părere de rău, trebuie să plec mrs. Billy, 
se adresă ea văduvei. Sper să nu vă supăraţi. Aţi avut o 
orchestră excelentă. Mulţumesc pentru drăguţa dumneavoastră 
primire. 

Pe drum, amândoi rămaseră tăcuţi. Fiecare era absorbit de 
propriile lui gânduri. Maşina stopă în faţa unui imobil mare, 
puţin mai retras de la stradă. Un servitor le deschise uşa şi 


câteva minute mai târziu se aflau într-un salon în care toate 
detaliile mărturiseau mâna şi atenţia unei femei îndrăgostită de 
interior. Ea îşi scoase pălăria şi luă loc într-un fotoliu. 

— Luaţi loc, domnule Forster. Acum vom putea să stăm de 
vorbă comod. Doriţi să ştiţi două lucruri: primul, care ar fi 
motivul atragerii dumneavoastră într-o casă pustie, iar al doilea 
de ce a fost asasinat Isidore Gorden. La prima vă pot răspunde, 
cât priveşte pe cea de-a doua, vă asigur că este un mister şi 
pentru mine. Domnule Forster, v-am atras în această casă, 
deoarece tatăl meu îmi ceruse acest lucru printr-o scrisoare, 
care mai târziu am constatat că era falsă. 

— Cum? Tatăl dumneavoastră a cerut să mă duceţi în această 
casă pustie? Dar pentru ce? 

— Vă rog să credeţi că nu aş putea să vă spun de ce mi-a 
cerut aşa ceva. De mai multă vreme, să fie aproape un an, 
purtarea tatălui meu a devenit cu adevărat extraordinară, de 
neînțeles. În mai multe rânduri mi-a comunicat că viaţa lui ar fi 
în pericol şi că ar fi ameninţat de necunoscuţi misterioşi. Mi-a 
precizat atunci, că pentru a se salva se va găsi, probabil, în 
situaţia de a-mi cere anumite acte, ce mi-ar părea la prima 
vedere stranii şi mă ruga să mă supun imediat. Precizez faptul 
că tatăl meu era prieten intim cu Isidore Gorden. Acuma acesta 
e mort, iar tatăl meu a dispărut. Am angajat pe agenţii unui 
birou de detectivi particulari, condus de cunoscutul George 
Brown să-l caute pe tatăl meu căci celeilalte poliţii, cele oficiale, 
nu am îndrăznit să mă adresez de teamă să nu stric totul. Se 
duse la masa de lucru, trase un sertar, apoi se înapoie lângă 
Noel ţinând în mână două scrisori. 

— Această scrisoare e o abilă imitație a scrisului tatălui meu. 
Pe tata nu l-am văzut din ajunul zilei în care am primit-o. Când 
am comparat scrisoarea era prea târziu şi evident m-am convins 
că era vorba de un fals. 

Noel citi scrisoarea: nu purta nicio dată şi nici adresa 
expeditorului. Tatăl lui Wynne recomanda fiicei sale să nu se 
neliniştească dacă nu avea să-l vadă mai multe săptămâni. Viaţa 
lui era ameninţată, dar pentru moment se afla în siguranţă. li 
cerea să facă ceva pentru dânsul, ceva ce avea să-i 
îmbunătăţească situaţia şi să-i salveze viaţa. Scrisoarea 
continua, dând lui Wynne instrucţiuni foarte amănunțite asupra 


metodei şi mijloacelor prin care ea putea să-l îndepărteze pe 
Forster din locuinţa lui. Încercarea trebuia făcută seara, astfel 
ca Forster să lipsească de acasă timp de 4 - 5 ore. 

— Şi spuneţi că această scrisoare e falsă? întrebă Noel, 
curios. 

— Acum nu mai am nicio îndoială asupra acestui lucru, căci 
am dat-o şi unui expert grafolog care mi-a declarat că e vorba de 
un fals abil. Apoi ea îi înmână cea de-a doua scrisoare. 

— Asta poate că e mult mai interesantă ca cealaltă. In ea e 
cuprinsă explicaţia morţii lui Isidore Gorden şi dispariţia tatălui 
meu. E o scrisoare adresată de bătrânul savant, sărmanului meu 
tată. A fost scrisă de către Gorden chiar în ziua morţii sale. 
Presupun că autorii morţii lui Gorden sunt responsabili şi de 
dispariţia tatălui meu. Noel începu să citească. 


Scumpul meu Torrence, 

Întâmplător am dat de urmele asociaţiei pe care o cunoşti. De 
data aceasta sunt sigur că presupunerile mele corespund 
realităţii. În spatele acestui Ring, la Londra ca şi pretutindeni, 
se ascunde acelaşi personaj, Rex Paul. Aşa cum e organizat 
acum, constituie cea mai activă şi cea mai primejdioasă 
organizaţie criminală ce a existat vreodată. 

Rex Paul, acest miliardar american, este sufletul cunoscutei 
organizaţii Ring, al cărui centru se află dincolo de Ocean şi care 
e în legătură cu marile trusturi şi monopoluri. Ringul vrea să 
acapareze producția petroliferă din întreaga lume şi pentru a-şi 
ajunge scopurile nu se dă în lături de la cele mai îngrozitoare 
terori şi crime. Cei care rezistă sunt nimiciţi. Am descoperit mai 
multe din sediile Ringului. Cred că printr-o luptă comună vom 
reuşi să dăm acestei organizaţii lovitura de grație şi s-o punem 
în imposibilitate de aş realiza planurile ei nefaste. Nu te-ai 
înşelat în ceea ce priveşte scopurile şi mijloacele Ringului. Dacă 
ni s-ar întâmpla ceva, dumitale şi mie, şi dacă nu ar fi nimeni så- 
i neutralizeze activitatea, e de aşteptat ca monstruoasele acţiuni 
ale acestei organizaţii criminale, să ducă întreaga lume la cele 
mai îngrozitoare catastrofe. E de neconceput că poate sa existe 
un spirit atât de pervers ca acela a lui Rex Paul. Faptul ar putea 
să pară de necrezut, dacă nu am fi în posesia probelor celor mai 
convingătoare. Ar trebui ca în viilor să fim extrem de prudenți. 
Trebuie să ne întâlnim în secret, într-un loc sigur, căci Ringul 


mă suspectează şi mă tem că şi dumneata să nu fii bănuit. 
Oricâte măsuri, de precauţii am lua, nu ar fi de ajuns, căci avem 
să luptăm contra unor inamici vicleni, fără milă sau scrupule, şi 
extraordinari de puternici. 


— Taro aş vrea să ştiu cine este acest Rex Paul, spuse Noel. 

— Ce crezi despre această scrisoare? îl întrebă Wynne. S-ar 
părea că după ce tatăl meu şi Gorden au descoperit această 
organizaţie criminală, bandiții au aflat probabil şi din acest 
moment ei au constituit o ameninţare pentru Ring. Ca să pună 
capăt indiscreţiilor, bandiții au trecut la înlăturarea lor; Gorden 
a fost asasinat! Doamne Sfinte! Dacă tatăl meu ar fi în viaţă! 

— Sunt convins că tatăl dumneavoastră trăieşte, zise Noel cu 
siguranţă. 

* 

Tânărul Forster luă o hotărâre eroică: va intra în această 
afacere tenebroasă. Ştia riscul la care va trebui să se supună, 
dar Wynne devenise pentru el mai mult decât o prietenă. Se 
hotări să facă totul pentru a-i da liniştea de care avea nevoie, 
regăsindu-i tatăl. Pe lângă toate acestea, afacerea criminală a 
Ringului începea să-l pasioneze. 

A doua zi de dimineaţă Wynne Torrence primi un telefon de la 
Noel care se interesa dacă are vreo veste de la bătrânul 
Torrence. 

— Îţi mulţumesc, îi spuse ea, că te interesezi atât de mult de 
soarta tatălui meu. Nu am nicio veste. Am fost foarte neliniştită 
toată noaptea. Se pare că sunt urmărită de oamenii lui Rex Paul. 

Ea îi povesti că înainte de a adormi, a sunat telefonul. A 
ridicat receptorul dar nu s-a auzit nimic. După o jumătate de 
oră, faptul s-a repetat. i 

Noel se hotărî să-şi pună în siguranţă prietena. Işi făcu 
imediat un plan. Îi va găsi un adăpost la un hotel modest, unde 
va trebui să locuiască câtva timp. Căzură de acord şi aleseră 
hotelul din Bond street. 

Înainte de a se urca în apartamentul pe care-l reţinuse Noel, 
Wynne îl luă deoparte şi-i spuse: 

— Domnule Forster, vă sfătuiesc să abandonaţi imediat 
această afacere. Acum îmi dau seama la ce primejdie vă 
expuneţi. 

O privi surâzând. Înfăţişarea ei gravă îl amuza. 


— Sunt în concediu, preciză el. Timp de cinci luni nu mai am 
nimic de făcut. Îmi place această aventură, care mă va smulge 
din plictiseala în care eram pe calc să mă înec. Apoi o idee îi 
trecu prin minte. 

— Presupun că aveţi la dumneavoastră cheile casei. 

— Da, răspunse fata, sunt în poşetă. 

— Vreau să mă duc până la dumneavoastră acasă, să trezesc 
pe servitori şi să vă trimit câteva lucruri de care aveţi nevoie, 
îmi puteţi da câteva rânduri pentru portar? 

— Domnule Forster, sunteţi un om extraordinar. Vă gândiţi la 
toate. Mulţumesc. 

În drum spre casa din Buckingham Palace Road, Noel surâse 
satisfăcut, căci intenţia lui nu era numai să-i trimită pachetul cu 
lucrurile de care ar fi avut nevoie fata, ci să-şi petreacă noaptea 
aceea în camera în care locuia dânsa. 

x 

Într-un salon al unui apartament din West-End, se aflau patru 
bărbaţi, aşezaţi în jurul unei mese. Unul dintre ei era slab la 
faţă, subţire şi palid. Dar cu toată această aparenţă fragilă, era 
evident chiar şi pentru cel mai superficial observator, că acesta 
domina mica reuniune. Ceilalţi îi arătau o mare deferenţă, un 
respect profund. Când vorbea, mica adunare îl asculta tăcută. 

Pentru moment era pierdut în gânduri. Capul său acoperit de 
păr alb era aplecat asupra unui caiet pe care mâna-i fină şi albă 
desena figuri stranii. 

— Bine, Marshall, zise el deodată. Până acum, raportul 
dumitale pare să arate progrese satisfăcătoare. Două ziare în 
Franţa, două în Belgia, unul în Olanda şi cinci în Ţările 
Scandinave, toate s-au alăturat operei căreia ne-am consacrat. 
Vorbea cu o voce liniştită. 

— Sunt cu totul de părerea dumneavoastră, domnule Paul, 
observă cel interpelat. Dezvoltarea întreprinderii noastre este 
satisfăcătoare! Mai sunt încă două ziare, nu s-au lăsat încă 
convinse. Mâine însă vor fi ceea ce vrem noi! 

Bărbatul care desena, ridică deodată capul şi îşi înfipse 
privirile în ochii lui Marshall. Ochii îi străluceau ca doi cărbuni 
aprinşi. 

— Marshall, mi-ai comunicat până acum numai veştile bune! 
Haide, dă-i drumul şi la cele rele! 


— Cele rele? se bâlbâi Marshall, a cărui faţă roşie pălise subit. 

— Da, zise bărbatul acela slab, la fel de calm, dar cu un fel de 
intonaţie amenințătoare. Da, Marshall, asta-i metoda 
diplomaților abili: întâi comunici ştirile bune, pentru a pregăti 
terenul pentru cele rele! Nu-i ăsta sistemul dumitale de acum, 
prietene? 

— Dacă vreţi să vorbiţi de atacul nostru contra monedei 
franceze, continuă să se bâlbâie Marshall, mi-aş permite să 
remarc că eşecul nu-mi poate fi imputat mie. La un moment dat, 
era posibil să obţinem aproape 200 de franci pentru o liră 
sterlină, dar aveam atunci contra noastră un ansamblu de forţe, 
tot pe atât de puternice pe cât de oculte! Şi apoi, nu am primit 
la timp telegrama dumneavoastră! Ottaviani şi Lefevre sunt aci 
şi vă pot confirma. 

Marshall imploră cu privirea sprijinul celor doi complici, care, 
totuşi, păreau impasibili. 

Bărbatul acela mărunţel şi slab continua să acopere 
imperturbabil hârtia cu desene bizare. El clătină încetişor din 
cap: 

— Nu la atacul francului m-am referit. Recunosc că insuccesul 
se datoreşte neglijenţei unui telegrafist şi nu greşelii unui 
membru al Ringului! 

— Atacul curierului diplomatic, domnule Paul... 

El se oprise înlemnit, sub privirea fulgerătoare ce i-o aruncase 
omul acela slab şi mărunt. 

— Sau, poate, vreţi să vorbiţi de neînsemnatele descoperiri 
făcute de Isidore Gorden şi Alfred Torrence? reluă Marshall, 
după o scurtă tăcere. 

— În sfârşit! exclamă domnul Paul, respirând uşurat. Azi 
gândeşti foarte încet, prietene! Ţi-a trebuit cam mult până să 
ajungi la capăt. În adevăr, vreau să vorbesc de neînsemnatele 
descoperiri făcute de cei pe care i-ai numit. Tocmai aceste 
descoperiri neînsemnate cum le numeşti dumneata, m-au adus 
în această blestemată ţară! Spune-mi, te rog, unde se găseşte 
acum Alfred Torrence şi de ce se amestecă în treburile noastre 
fiica sa şi tânărul ei prieten, Noel Forster? 

Marshall privea uimit la domnul Paul, care surâdea ironic. 

— Vezi că sunt bine informat, adăugă acesta pe acelaşi ton 
binevoitor, ce părea să-i fie foarte firesc. 


— Noel Forster? făcu Marshall. Suntem pe urmele lor. De la 
fereastra apartamentului lui Noel Forster, Ottaviani l-a împuşcat 
pe Gorden, în timp ce el se afla la teatru cu Wynne. Cum a reuşit 
Forster să dea de Wynne pe urmă, nu ştiu! In tot cazul, ambii 
tineri nu ştiu nimic şi, în consecinţă, nu prezintă niciun pericol 
pentru noi! 

— Poate nu ştiu nimic, sublinie domnul Paul, însă bănuiesc 
multe lucruri. 

Ottaviani luă cuvântul: 

— Ştiţi ce presupun, domnule Paul? Probabil că Gorden 
înainte de a muri a trimis o scrisoare lui Alfred Torrence şi 
această epistolă a căzut în mâinile fiicei lui. 

— E posibil, zise domnul Paul. 

— Domnule Paul, de câteva zile am pus mâna pe Alfred 
Torrence, reîncepu Ottaviani. L-am închis într-un loc sigur, cu 
unul din oamenii noştri, pentru a-l face să vorbească! El s-a 
prins şi crezând că omul nostru este şi el o victimă, mai ales că 
acesta îi făcuse o serie de destăinuiri false, se înţelege, nu s-a 
lăsat rugat şi a spus şi el tot ce ştia. 

Ottaviani, după această expunere, zâmbi. 

— Eşti un călău drăgălaş, Ottaviani! observă Paul cu aceeaşi 
voce calmă. Câteva clipe, domnul Paul continuă să deseneze 
tăcut pe hârtia din faţă, apoi spuse cu gravitate: 

— Dacă presupunerea dumitale, Ottaviani, se confirmă, 
înseamnă că aceşti doi tineri sunt în posesia unei scrisori a lui 
Gorden. Fără îndoială sunt foarte primejdioşi pentru noi! În 
acest caz ei trebuiesc, cât mai curând posibil executaţi. După o 
mică pauză, el reluă pe un ton calm: 

— Ce măsuri aţi luat pentru a preveni indiscreţiile lui Forster 
şi a tinerei sale prietene? 

Lefevre scoase ceasul. 

— Acum e ora unu, preciză el. De la miezul nopţii doi dintre 
oamenii noştri îl aşteaptă pe Forster acasă la el. Alţii au plecat 
acasă la Wynne Torrence. Sunt înarmaţi şi vor putea să pună 
mâna pe ei cu uşurinţă, căci se bazează pe surpriză. E de 
presupus că Forster nu s-a înapoiat încă acasă, căci băieţii mi-ar 
fi telefonat până acum rezultatul. 

Domnul Paul se ridică. 

— Bine, replică el. Este absolut necesar să punem mâna pe 


Noel Forster şi pe Wynne Torrence. Toate hârtiile lor vor fi cu 
atenţie cercetate, pentru a ne asigura că nu posedă nicio 
scrisoare de la Gorden sau Alfred Torrence. Marshall, dumneata 
vii cu mine. Vom călători o oră cu maşina, apoi vom examina mai 
multe scrisori împreună. Ottaviani, soarta lui Forster şi a 
prietenei sale se află în mâinile dumitale. Să nu uiţi că ei trebuie 
să se găsească în puterea noastră, mai înainte ca să transmită 
bănuielile lor altor persoane. 

Domnul Paul părăsi salonul urmat de Marshall, în timp ce 
Ottaviani şi Lefevre se priveau în tăcere. 

* 


Mai înainte de a ajunge la locuința lui Wynne, Forster lăsă 
taxiul. Câtva timp el se plimbă pe trotuarul opus, spionând 
împrejurimile. Convins că totul era norma!, descuie uşa de la 
intrare şi pătrunse în casă. Pe când încuia uşa la loc, în hol 
apăru un bătrân cu faţa zbârcită şi părul alb. El se apropie de 
Noel, şi-l întrebă: 

— Ce doriţi, domnule? 

— lată recomandaţia mea, domnule Thurlow răspunse el 
întinzându-i scrisoarea de la Wynne. Domnișoara Torrence a 
rămas astă seară la o prietenă, adăugă el, şi ar dori ca fata din 
casă să-i trimită câteva lucruri la adresa indicată în acest bilet. 
În plus, m-a rugat să-i păzesc în noaptea asta casa! 

Bătrânul scoase din buzunar o pereche de ochelari, îi puse 
domol pe nas, apoi ceti cu atenţie scrisoarea. Când termină, se 
adresă către Forster: 

— Bine, domnule, voi da ordine fetei de serviciu. Vă pot fi cu 
ceva de folos? Vreţi să luaţi, poate, un whisky? 

— Nu, mulţumesc, Thurlow. Trebuie să supraveghez în 
noaptea asta casa; mai degrabă aş lua o cafea. 

— Bine, domnule, am înţeles! Sper că dacă veţi fi ameninţat, o 
să-mi îngăduiţi să vă secundez. Din nefericire, nu mai sunt 
tânăr, dar nu sunt încă cu totul de prisos. Am observat, zise el 
încet, că de la o vreme se petrec lucruri ciudate aci. Fireşte, n- 
am pomenit niciodată nimic celorlalţi servitori. De pildă, 
purtarea d-lui Torrence din ultimele luni, mi s-a părut deosebit 
de extraordinară, iar plecarea sa în călătorie, fără niciun bagaj, 
e pentru mine o enigmă! Natural, domnișoara Wynne pretinde 
că toate acestea sunt normale! Însă am părerea mea şi deplâng 


din toată inima pe domnișoara Wynne. Dacă va fi vreun pericol, 
vă rog să-mi daţi voie să vă ajut. 

Noel Forster făgădui lui Thurlow să se folosească de ajutorul 
lui, dacă va fi nevoie. 

— Vreti să mergeţi în salon, domnule? Servitorii s-au culcat şi 
vă voi prepara chiar eu cafeaua. 

Tânărul reflectă o clipă. 

— Nu, replică el. Nu-i bine în salon, Thurlow. Camerele 
domnișoarei Wynne se găsesc la primul etaj? 

— Da, domnule. Să mergem să vi le arăt. 

Amândoi urcară, în tăcere, scara. Portarul deschise o uşă şi 
aprinse lumina. 

— Iată prima din cele trei odăi ale domnișoarei Wynne, anunţă 
portarul. 

Prima cameră era un budoar încântător, mobilat cu un gust 
delicat. O uşă îl despărţea de camera de culcare, iar aceasta 
dădea la rândul ei în camera de baie. 

— Bun, constată Noel, după ce cercetară camerele. Acum te 
rog să-mi cauţi o sfoară solidă. După ce îmi vei aduce sfoara şi 
cafeaua, vei stinge toate luminile din casă, în aşa fel încât să se 
observe asta din stradă. Vreau să spun că, mai întâi, vei trage 
perdelele de la fereastră şi numai după aceea vei stinge 
luminile, încât să se tragă concluzia că te-ai dus la culcare! Ai 
înţeles? Te rog să urmezi întocmai instrucţiunile mele. 

— Am înţeles, domnule. 

— Ah! încă ceva, Thurlow! Dacă ai un revolver sau altă armă o 
iei la dumneata. 

Bătrânul plecă. Noel scoase din buzunar un pistol automat, îl 
examina atent, apoi îl băgă la loc. Inspectă din nou cele trei 
camere şi constată că perdelele erau din catifea, atât de groase 
încât lumina nu se putea strecura afară. Totuşi, pentru mai 
multă siguranţă, stinse câteva becuri. 

Trecându-i prin minte că totuşi cineva s-ar fi putut ascunde în 
casă înainte de sosirea lui, cercetă amănunţit fiecare cameră. 
Temerea lui se dovedi nejustificată. Cinci minute mai târziu, 
Thurlow reveni purtând un ibric cu cafea caldă, câteva 
sandvişuri şi o bucată de sfoară groasă. 

— Aşezaţi-vă comod, domnule, îl invită bătrânul, punând tava 
pe o masă. lată şi sfoara! 


— Minunată! se bucură Noel încercându-i rezistenţa. 

Apoi Thurlow plecă din nou şi după puţin timp se înapoie 
purtând de data aceasta un revolver formidabil. 

— Sunt gata, domnule! anunţă el vesel. 

— Bine! Dumneata vei sta în camera de baie, iar eu în 
dormitor. Să nu ieşi decât când te voi chema sau când vei auzi 
zgomote suspecte! Ai stins luminile? 

— Da, domnule. Ah! Uitasem să vă spun că am văzut afară un 
automobil ce staţionează ceva mai încolo. 

— Un automobil puternic? 

— Da, domnule. 

— Ah! Ah! exclamă Noel, frecându-şi mâinile. 

Bătrânul intră în camera de baie şi se aşeză, punându-şi pe 
genunchi enormul său revolver. i 

Noel închise uşa budoarului şi rămase în dormitor. Inainte de 
a lua loc la masa pe care se afla cafeaua, puse alături şi pistolul. 
Lângă el pe covor, se afla sfoara. Stinsese luminile şi dăduse 
perdelele la o parte. O fâşie de lumină de la un bec aflat în 
stradă, chiar în faţa casei, pătrundea în cameră. De la fereastra 
întunecată cercetase strada liniştită şi pustie. Ceva mai departe 
de intrarea imobilului se afla o maşină mare, de culoare neagră. 

Socotind că era gata să facă faţă oricărei eventualităţi, Noel 
se instală comod în faţa mesei. 

* 

Noel aştepta în întuneric cu nervii încordaţi. În casă domnea o 
linişte profundă. Se auzea numai răsuflarea slabă şi regulată a 
lui Thurlow. Râse fără să vrea, amintindu-şi de bătrânul portar 
care stătea în baie cu revolverul său gigantic pe genunchi. Era 
curios să ştie câţi membri ai „Ring”-ului aveau să pătrundă în 
casă. Desigur că nu mai mult de doi presupunea el, căci asta 
ajunge pentru a face inofensivă o tânără fără apărare. Râse din 
nou, gândindu-se la  neplăcuta surpriză ce pregătise 
mercenarilor lui Rex Paul. Din fericire, Wynne era la loc sigur. 
Cât era de frumoasă, de veselă şi de curajoasă. După o chibzuire 
îndelungată, Noel se hotărâse să-l salveze cu orice preţ pe tatăl 
fetei şi să-l răpună pe acest teribil Rex, în ciuda îndrăznelii şi 
puterii organizaţiei criminale conduse de dânsul. 

Mâna lui strângea cu hotărâre revolverul. Deodată se ridică 
tremurând de emoție. Se auzea un zgomot uşor. Încremenise cu 


auzul încordat la pândă. Era sigur: cineva se afla în camera de 
alături. Se apropie încet de uşă, îşi lipi urechea de ea şi aşteptă. 
Auzi şoapte uşoare. Lumina proiectată din stradă, cădea pe 
clanţa uşii, care se mişca încet. 

— E deschis, Karl, murmură o voce, de cealaltă parte a uşii. 
Noel înţelese că dincolo erau cel puţin doi oameni. 

Uşa se deschise încetişor. Strângând pistolul automat în 
mână. Noel se ascunse după ea. O siluetă enormă apăru în 
penumbră, urmată aproape imediat de alta mai mică. Fără să 
ezite, Noel lovi puternic faţa celui ce se ascundea în întuneric. 
Silueta celui de-al doilea se prăbuşi pe covor cu un strigăt. 

— Mâinile sus! strigă Noel, făcând în acelaşi timp lumină şi 
îndreptând pistolul spre cei doi intruși. 

Din camera de baie apăru şi Thurlow cu revolverul său ţintind 
pe cei doi indivizi. 

— Bună treabă, zise el râzând. 

Ţinându-i sub ameninţarea pistolului, Noel cercetă atent pe 
cei doi indivizi. Unul din ei era înalt. Celălalt, spre deosebire de 
primul, era mult mai mărunt. Un păr mare şi negru îi încadra 
faţa de degenerat, în care luceau doi ochi mici, vii şi răi. 

— Ridică-te! îi ordonă tânărul cu pistolul îndreptat spre el. 
Apoi îi obligă pe amândoi să se întoarcă cu faţa spre perete şi le 
scotoci conţinutul buzunarelor. Asupra lor găsi două revolvere. 
La cel mic, mai găsi un pumnal, o sticluţă cu narcotic şi un 
tampon de vată. 

— Asta era pentru domnișoara Torrence, hai? întrebă Noel 
arătând tamponul şi sticluţa cu narcotic. 

— Thurlow, fi atent! se adresă el bătrânului. Ţine-i sub 
ameninţarea revolverului dumitale pe aceşti ticăloşi până ce-i 
voi lega. La cea mai mică mişcare să nu eziţi să le găureşti 
testele lor blestemate. 

— Foarte bine! domnule, răspunse bătrânul portar liniştit. 

Noel tăie sfoara în două bucăţi şi legă strâns braţele şi 
picioarele celor doi indivizi. 

— Acum, Thurlow, să-mi aduci două scaune! 

Bătrânul aşeză două scaune în mijlocul dormitorului, sub 
lumină. Cu o uşurinţă ce uimi realmente pe portar, Noel ridică, 
pe rând, pe fiecare din prizonieri; şi îi instala pe câte un scaun. 

Noel luă şi el un scaun şi se aşeză în faţa lor. Thurlow şedea 


ceva mai la o parte, tot cu arma pe genunchi. 

Cel care se numea Karl, avea o înfăţişare de brută vulgară, cu 
sprâncenele sale dese şi cu numeroase cicatrice de fost boxer. 
Era cuprins de o furie violentă, neputincioasă, amestecată cu o 
uşoară teamă. Celălalt, părea să fie italian şi avea în privire un 
aer de răutate şi viclenie. 

Privindu-l pe acesta din urmă, Noel înţelese că era şi cel mai 
periculos. Karl era tipul desăvârşit al brutei, cu forţa şi gradul 
de inteligenţă corespunzătoare. Celălalt, italianul, în lipsa forţei 
muşchilor, făcea dovadă că avea sânge rece. 

— Două lucruri vreau să ştiu, preciză Noel categoric şi calm, 
privind pe italian. Primul: care este adevărata identitate a 
persoanei desemnate cu inițialele R. P. şi al doilea: unde se 
găseşte acum Alfred Torrence? După ce spuse acestea scoase 
tabachera şi-şi aprinse o ţigară. 

— Cine este Rex Paul şi unde se găseşte Alfred Torrence, aţi 
spus? repetă italianul cu o prefăcută uimire. Habar n-am ce vreţi 
să spuneţi cu asta! 

Noel se ridică de pe scaun. 

— În cazul acesta, nu voi avea altceva de făcut decât să vă 
predau poliției! ameninţă el. 

Drept răspuns, Karl izbucni în înjurături şi ameninţări. 

— Ah! Vreti să mă predaţi poliţiei? Totuşi, domnule Forster, 
voi pune mâna pa dumneavoastă! Vă credeţi abil, nu e aşa? 
Aşteptaţi numai, ne vom revedea mai târziu! 

Dintr-o săritură, Noel fu lângă el şi se opri brusc. 

— Taci! Taci! Sau te fac bucăţi! se răsti el. Apoi privi lung în 
ochii brutei în care citi o expresie de teroare. Încet, el ridică 
pistolul şi lipi ţeava rece de capul banditului, care se făcuse 
palid de groază. 

— Viaţa unei fete şi aceea a tatălui ei atârnă de explicaţiile pe 
care vi le-am cerut, preciză el. Dacă în treizeci de secunde nu-mi 
vei răspunde, domnule Karl, îţi zbor creierii! Ai înţeles? 

Ticălosul privi timp de câteva clipe la Noel şi citind în ochii 
acestuia o nestrămutată hotărâre, începu să vorbească: 

— R.P. Sunt inițialele lui Rex Paul, celebrul miliardar, 
mărturisi el repede. Alfred Torrence a fost răpit de Ring. Câteva 
zile el a fost ţinut într-o cameră deasupra Cafeului Styx, iar de 
curând a fost transportat la ţară. Unde? Nu ştiu, jur că nu 


cunosc locul unde se află Alfred Torrence! 

Forster îşi dădea seama că individul spunea adevărul. El 
retrase revolverul de la tâmpla banditului. 

— Rex Paul! îşi zise el uimit. Unul dintre cei mai bogaţi 
oameni din lume! Marele filantrop! E posibil oare ca un 
asemenea om să fie amestecat într-o întreprindere criminală? 

— În adevăr, sublime italianul cu ironie. Cine ar fi crezut 
vreodată că Rex Paul este sufletul şi animatorul Ringului! Riscaţi 
să fiţi luat drept nebun, dacă veţi povesti aceste lucruri! Apoi, 
vorbind către tovarăşul său: 

— Laşule! Imbecilule! Mizerabile! Crezi tu că soarta ta s-a 
schimbat astfel? 

— M-ar fi ucis, Luigi! se lamentă Karl. Am citit în privirea lui! 

Noel şi Thurlow ascultau cu interes acest dialog. 

— Frumoasă tovărăşie! observă bătrânul. 

— Adevărat, confirmă Noel. O foarte primejdioasă pereche ce 
ar sta foarte bine la închisoare! Thurlow telefonează la poliţie să 
vină să ridice pe aceste două specimene ale faunei criminale! 

Bătrânul se îndepărtă, în vreme ce italianul mărunţel aruncă 
priviri sinistre lui Noel. _ 

— Luaţi seama la ceea ce faceţi, ameninţă el. Intr-o zi s-ar 
putea să regretaţi că aţi pornit lupta împotriva Ringului! 

— Mă îndoiesc, replică Noel ironic. Poate nu ştii că de abia 
încep să mă amuz! Thurlow se înapoiase în cameră. 

— Domnule, se adresă el lui Noel, firele telefonice au fost 
tăiate! Nu pot obţine legătura cu poliţia. Să mă duc la postul cel 
mai apropiat? 

— Ah! exclamă tânărul privind cu înţeles la cei doi bandiți. Nu 
aţi uitat nimic! Ei bine! zise el întorcându-se către Thurlow, du- 
te la postul de poliţie! Am eu grijă de aceşti prieteni, preciză el 
ironic. 

Bătrânul portar plecă la comisariat. Noel îşi aprinse o nouă 
ţigară. El nu observase însă privirea plină de înţeles pe care o 
schimbaseră cei doi ticăloşi, când Thurlow anunţase că firele 
telefonice fuseseră tăiate. 

Noel se aşeză din nou pe scaun, socotind că Thurlow trebuia 
să se înapoieze în cel mult zece minute. 

— Nu înţeleg, spuse el, ce fel de raporturi pot exista între un 
om ca Rex Paul şi nişte sceleraţi ca voi? 


Italianul rânji cu răutate: 

— Într-o zi dumneavoastră şi ţara dumneavoastră veţi înţelege 
că... 
El se oprise brusc, la mijlocul frazei, dându-şi seama că nu 
trebuia să mai continuie. 

Karl începu să se lamenteze cu glas slugarnic: 

— Lăsaţi-mă să plec, stăpâne! Lăsaţi-mă să plec şi vă 
făgăduiesc să vă ajut! Nu vreau să plec fiindcă m-aş teme ele 
poliţie! Aţi auzit ce a spus Luigi? De asta mie frică! Oricare ar fi 
urmarea acestei întâmplări, Ringul se va răzbuna pe mine! 

Noel privea înfăţişarea gravă a acestui om, cuprins de o 
groază teribilă şi, după ce reflectă, îi spuse: 

— Mă îndoiesc că ai putea să-mi fii util! 

— Să fiţi sigur că vă ajut, stăpâne! afirmă Karl pe un ton ce-l 
impresionă pa tânăr. 

— Cum? 

— Pot să vă fiu de folos, stăpâne! repetă Karl. Cunosc bine 
Ringul şi pot să vă destăinuiesc unele lucruri extraordinar de 
interesante. Dacă acum nu am idee unde se găseşte Alfred 
Torrence, nu va trece mult şi voi afla! Vă implor, lăsaţi-mă să 
plec! Ringul nu iartă niciodată nu numai pe aceia care l-au 
trădat, dar chiar şi pe aceia care-l părăsesc! 

Noel îşi dădea destul de bine seama că acest om era stăpânit 
de groază. 

— Arătându-vă identitatea lui Rex Paul, m-am purtat ca un 
nebun, gemu el. 

— Ai început să-ţi dai seama? interveni italianul sinistru. 
Trădarea aceasta te va costa scump! 

— Auziţi? se înspăimântă şi mai tare Karl. Lăsaţi-mă să plec, 
stăpâne! N-are să vă pară rău! 

Noel se decise brusc. În definitiv, omul acesta ar putea să-i fie 
de mare folos. Viaţa lui fiind ameninţată de asociaţia misterioasă 
a Ringului, împrejurările îl obligau să se unească cu Noel şi să 
lupte alături cu el pentru distrugerea organizaţiei criminale. 

Luă de pe masă pumnalul lui Luigi, tăie legăturile şi zise lui 
Karl: 

— Haide, grăbeşte-te! Merg cu dumneata până la uşă. Treci 
înainte! 

Karl nu aşteptă sa i se spună de două ori. Traversă repede 


budoarul şi cobori scara aproape în fugă, urmat de Noel care 
venea cu pistolul în mână. 

— Mulţumesc, stăpâne! făcu Karl recunoscător. Vă ştiu adresa 
şi am să vă scriu cum voi afla ceva. 

Aproape de ieşire el se opri, se uită cu teamă în jur, apoi îi 
şopti lui Noel: 

— Fiţi atent, stăpâne! Să nu lăsaţi arma din mână şi 
deschideţi ochii până vine poliţia! 

— Ce vrei să spui? întrebă Noel, intrigat. 

— Nu noi am tăiat firele telefonice! 

El dispăru în întunericul străzii, apoi Noel surprins, rămase 
locului, reflectând: „Aşadar nu cei doi au tăiat firele telefonice? 
Dar cine? Să se fi strecurat oare în casă un al treilea membru ai 
Ringului? Probabil că numai unul singur, căci altfel eu şi 
Thurlow am fi fost atacați”, conchise el. 

Convins că un nou inamic se află în casă, Noel dori ca poliţia 
să vină mai curând. Ca să se înapoieze în dormitor lângă 
prizonier, Noel ar fi trebuit să urce scara şi undeva în întuneric 
putea fi ascuns adversarul înarmat. 

Strânse cu hotărâre pistolul în mână şi-şi ascuţi auzul. 
Aproape de el se auzea distinct tic-tacul pendulei din hol. 
Tăcerea era grea şi impresionantă. Fără să facă cel mai mic 
zgomot îşi scoase pantofii şi, în vârful picioarelor, se îndreaptă 
spre biblioteca de la parter, unde se afla telefonul. Thurlow, la 
plecare, lăsase luminile aprinse în bibliotecă şi uşa deschisă, 
astfel că Noel se putu convinge dintr-o singură privire că acolo 
nu se afla nimeni. Cercetă aparatul telefonic şi constată că, în 
adevăr, firele telefonice fuseseră tăiate. Apoi cu pistolul în 
mână, gata să tragă la cel mai neînsemnat zgomot, el urcă scara 
ce ducea la etaj. Pătrunse în budoar încet şi prudent. Nici acolo 
nu se afla nimeni. 

Înaintă apoi în vârful picioarelor şi cu auzul la pândă spre 
dormitorul luminat. Prin uşa deschisă putu să vadă printr-o 
oglindă o parte a camerei de culcare. Totul părea absolut 
normal. Intră în dormitor, dar tocmai în acest moment se 
produse surpriza: Luigi dispăruse! Lângă scaunul pe care 
prizonierul stătuse ca câteva minute mai înainte, zăcea sfoara 
tăiată în bucăţi. Pe scaun se afla un bilet pe care Noel îl citi: 
„Arrividerci”. Ne vom revedea curând! O. 


Noel privi acest O, ce servea de semnătură, dar nu înţelegea 
ce vrea să spună. Mai târziu avea să se afle că cel ce iscălise 
biletul, se numea Ottaviani. Se apucă să cerceteze camera spre 
a-şi da seama cum evadase prizonierul. De-abia în camera de 
baie înţelese. Aci fereastra era deschisă. Sub ea un ornament de 
arhitectură oferea o excelentă trambulină pentru a sări în 
grădină, cu uşurinţă. Noel se întoarse în dormitor şi făcu 
bilanţul: prizonierul fugise în adevăr, dar aflase semnificaţia 
iniţialelor R.P., ceea ce era deosebit de important. După puţin, 
uşa de jos, de la intrare, se deschise cu zgomot. Voci numeroase 
se auzeau din hol. Thurlow se înapoia însoţit de poliţişti. 

* 


Poliţiştii începură imediat ancheta şi puseră o mulțime de 
întrebări lui Noel, unele deosebit de delicate şi la care acestuia 
îi fu foarte greu să răspundă. Anchetatorii luară foarte multe 
note. Servitorii care dormeau într-un imobil învecinat fură treziți 
şi interogaţi în mod scrupulos. 

Ancheta stabili că răufăcătorii intraseră printr-o fereastră de 
la parter. In ce priveşte felul în care plecaseră, Noel improvizase 
o explicaţie destul de clară, pentru a satisface exigenţele 
profesionale ale poliţiştilor. Aceştia constatară, de altfel, că hoţii 
nu avuseseră timpul să fure ceva. Fireşte, Noel aprobă toate 
constatările lor, căci ţinea să fie cât mai discret în ceea ce 
privea aspectul real al faptelor. Se făcuse de mult ziuă, când 
Noel putu, în sfârşit, să scape de poliţişti şi să se înapoieze la 
locuinţa lui. Dar şi aci îl aştepta o surpriză. În cursul nopţii, 
apartamentul său fusese vizitat, probabil, de câţiva mercenari 
din slujba Ringului. Aceştia petrecuseră noaptea în casa lui, 
aşteptându-l. In întreaga casă domnea o indescriptibilă 
dezordine. Menajera, care veni puţin după Noel, ca să-i prepare 
gustarea de dimineaţă, se apucă cu mâinile de cap, când văzu 
starea în care se găsea apartamentul. 

— Doamne, ce purtare! ţipă ea. Domnule Forster, uita-ţi-vă ce 
de sticle! Ce dezordine! _ 

— Nu te supăra, doamnă Wilkins, o calmă el. În lipsa mea, 
câţiva prieteni pe care nu-i aşteptam, au venit să mă viziteze şi, 
zău! trebuiau să se distreze! 

— Să se distreze? se miră doamna Wilkins. 

— Desigur! 


— Domnule Forster recunoaşteţi că există şi altfel de 
distracţie decât să goleşti mobilele, sertarele, să răstorni totul 
claie peste grămadă! 

— Ai dreptate, doamnă Wilkins! Sper că n-am să-i mai văd 
niciodată! 

Declaraţia aceasta din urmă a lui Noel, avu darul să o 
liniştească pe menajeră. După puţin timp ea aduse un excelent 
dejun, pe care Noel îl devoră cu poftă. Refăcut, se gândi la 
Wynne şi o chemă la telefon. Când auzi vocea ei în receptor, se 
simţi complet reconfortat. 

— Sunt în căutarea unui loc sigur pentru dumneavoastră, 
unde să puteţi să duceţi o existentă liniştită. Mă gândesc la o 
vilă la ţară. Astăzi veţi primi un pachet din partea cameristei 
dumneavoastră 

Fata îi mulţumi şi îl întrebă dacă a dormit bine. 

— Am petrecut o noapte excelentă, răspunse Noel. 

— Cu atât mai bine! Aţi văzut Ziarele de dimineaţă? 

— Nu încă. De ce? 

— În „Daily Post” e ceva care vă interesează, zise ea încet. E 
vorba de un articolaş referitor la un anume Rex Paul, care a 
sosit în Anglia. Nu cumva e aceeaşi persoană despre care am 
auzit vorbindu-se? 

— Probabil, presupuse Noel. Vom mai vorbi despre asta, când 
ne vom revedea. 

Noel spuse tinerei, că o va chema mai târziu şi termină 
convorbirea. În urmă se întoarse la masă, îşi turnă o ceaşcă de 
cafea şi luă ziarul în care găsi repede articolaşul de care-i 
vorbise Wynne. 

Ziarul anunţă că domnul Rex Paul, financiar internaţional, 
sosise de curând în Anglia, venind din Statele Unite. Articolaşul 
reamintea în câteva rânduri strălucita şi extraordinara carieră a 
vestitului miliardar. Un excelent portret însoțea scurta biografie. 
Noel se uită cu viu interes la chipul acela cu privirea arzătoare. 
Din ochii foarte vii ţâşnea efectiv o voinţă neîmblânzită. 

Noel îşi aprinse o ţigară şi monologă: 

„Afacerea asta e mult prea importantă, pentru ca s-o pot 
soluţiona singur. Trebuie neapărat să găsesc un aliat. In acest 
fel aş consolida mult mai mult securitatea lui Wynne. Dar unde 
să-l găsesc?” 


Cu ţigara în gură, Noel măsura camera în lung şi lat 
reflectând. Era absolut necesar să găsească un aliat, pe cineva 
în care să aibă completă încredere, un om cu sânge rece, 
discret, gata la acţiune. 

Hotărât, el nu putea să lupte singur împotriva unei organizaţii 
teribile ca Ringul. Dacă s-ar fi înapoiat în noaptea trecută acasă, 
oamenii aceia, care-i băuseră berea şi-i fumaseră ţigările, l-ar fi 
făcut inofensiv, fără îndoială, pentru multă vreme, dacă nu chiar 
pentru totdeauna. 

Noel reluă ziarul şi privi din nou expresiva fotografie a lui Rex 
Paul, ai cărui ochi se detaşau categoric de fundalul feţei sale 
palide. Care putea fi secretul acestui om? El lasă să-i cadă ziarul 
pe masă şi-şi reluă febrila plimbare prin casă. Era evident, îi 
trebuia neapărat un aliat sigur şi devotat. Deodată, îşi aminti de 
numele lui Tony John. „lată omul!” strigă el vesel. Tony John 
avea un sânge rece excepţional, în plus era liber. Dispunea cum 
vrea de timpul său, ceea ce lui Noel nu putea decât să-i convină. 
In afară de aceasta, el locuia în acelaşi imobil cu Noel. 
Apartamentul lui Tony se afla la ultimul etaj al clădirii şi, după 
socoteala lui Noel, la acea oră trebuia să se găsească acasă. 
Câteva minute mai târziu, tânărul suna la uşa apartamentului lui 
Tony John. 

— Domnul John e aci, Flechter? întrebă Noel pe gazda 
acestuia, când se deschise uşa. 

Tony John apăru câteva clipe mai târziu. 

— Bună dimineaţa, Forster! Nu cumva a luat foc la tine, de te- 
ai sculat atât de dimineaţă? 

Tony John vorbea din pragul camerei, ţinând în mână ceaşca 
cu ceai. Făcu câţiva paşi, puse ceaşca pe o măsuţă, luă o ţigară 
şi o aprinse. 

— Nu. Nu arde nimic, răspunse Noel, dar noaptea asta am 
primit vizita unor răufăcători! 

Chipul simpatic şi surâzător al lui Tony John devenise atent şi 
serios. 

— Ce spui? 

Noel îi povesti toată istoria, cum făcuse cunoştinţă cu Wynne, 
asasinarea lui Gorden şi ultima aventură. 

— Cum dracul nu mi se întâmplă şi mie astfel de aventuri! 
exclamă Tony, când Noel termină de povestit. 


— Nu depinde decât de tine ca să iei parte la această 
aventură, îl lămuri Noel. 

— Cu cea mai mare plăcere. Ai, poate, un plan de acţiune. 

— Da, răspunse Noel. Cel dintâi lucru e să punem la adăpost 
sigur pe Wynne Torrence şi cred că aş face bine ca şi eu să 
dispar de acasă. Pe urma, când Wynne va fi la adăpost, vom 
încerca să aflăm unde este ţinut prizonier tatăl ei şi vom face 
totul ca să-l eliberăm. 

— În adevăr, acesta e lucrul cel mai urgent, constată Tony. 
Am o idee. Proprietatea unchiului meu de la Sundale, pe 
marginea Tamisei, ar fi locul cel mai nimerit. Tot nu o foloseşte. 

Unchiul George Howard nu-l prea simpatiza pe nepotul său, 
dar în anumite împrejurări Tony ştia să-l înduplece. O anumită 
inteligenţă, o îndrăzneală specifică tinereţii lui, - au fost puse 
întotdeauna în practică de frumosul Tony şi rezultatele au fost 
mereu pozitive. 

— Ceva mai mult, Noel. Îi voi cere şi maşina pentru câteva 
zile. Ce-l va costa? Se va plimba mai puţin. Ba chiar i-ar folosi şi 
puţină mişcare. Medicii i-au recomandat abia acum câteva zile 
să mai meargă şi pe jos. Altfel sănătatea, din cauza formei sale 
rubiconde exagerate, i s-ar agrava. 

Pentru 'Tony punerea în practică a unei idei nu a fost niciodată 
o bătaie de cap. A obţinut deci ce a vrut de la unchiul Howard. 
Chiar în aceeaşi zi Tony apăru cu o maşină frumoasă, de culoare 
roşu bordo. 

— Ce zici, Noel? Cum găseşti maşina? 

Noel Forster era cât se poate de fericit pentru alegerea pe 
care o făcuse în persoana lui Tony. Nu mai puţin fericită era şi 
Wynne Torrence, care acceptase, după stăruinţele lui Noel, să 
se refugieze într-un loc cât mai retras. 

Drumul până la Sundale, unde se afla vila unchiului Howard, 
fu foarte plăcut. O ploaie măruntă astâmpărase praful. 'Toată 
regiunea, înverzită, strălucea sub razele soarelui, în drum se 
opriră să dejuneze la un han de unde Tony profită ca să 
telefoneze îngrijitorilor vilei. Imediat după masă, Noel îşi aruncă 
ochii asupra primei ediţii de după-amiază a unui ziar. Privirea sa 
căzu asupra unui fapt divers, în care se relata moartea unui 
anume Karl Muller, care se presupunea a fi de origină germană. 
Fusese împuşcat în cap, iar cadavrul fusese descoperit în 


Buckingham Palace Road. Ziarul califica crima drept 
misterioasă. 

Noel încruntă sprâncenele şi puse tăcut ziarul pe masă. 
Neîndurătorul „Ring” nu aşteptase prea mult pentru a pedepsi 
indiscreţia nefericitului Karl. 

Vila bătrânului Howard era situată într-o regiune admirabilă, 
pe malurile Tamisei. Era o construcţie frumoasă, cu un singur 
etaj. O grădină destul de mare, cobora spre fluviu în pantă 
uşoară. 

— O adevărată încântare, spuse Tony. Să intrăm. Maşina o voi 
băga mai târziu în garaj. 

Tocmai atunci îşi făcură apariţia o pereche de îngrijitori - soţ 
şi soţie, doi bătrâni cu părul alb. Ei salutară cu respect şi 
bucurie pe noii veniţi. 

— Ceaiul va fi îndată gata, preciza doamna Smith. Camerele 
sunt pregătite. Domnișoara poate merge sus să se schimbe. 

Wynne urmă pe bătrâna femeie. În acest timp bătrânul Smith 
se ocupă de valizele oaspeţilor să le transporte în casă. Noel luă 
de braţ pe Tony şi se îndreptară spre grădină. Aci el îl puse în 
curent cu vestea morţii lui Karl. 

— După cum se vede, n-au prea pierdut timpul! exclamă Tony. 

— Oh! Sunt nişte adversari teribili, prietene! De-abia acum 
îmi dau seama că domnișoara Torrence şi cu mine am avut mare 
noroc, noaptea trecută! În sfârşit, acum vom şti să ne păzim! 

Se înapoiară încet la vilă şi intrară în sufragerie. Tony se 
instală într-un fotoliu şi-şi aprinse o ţigară. 

— Vezi, spuse el, mă tem că, chiar unindu-ne eforturile, nu 
vom putea să venim de hac acestei sinistre bande. De-aceea m- 
am gândit că trebuie să menţinem legătura cu George Brown, 
un detectiv particular, care are o bună echipă de agenţi. Sunt 
sigur că are la dispoziţie mijloace mai eficace decât ale noastre, 
pentru a obţine informaţii utile. 

Ei încetară discuţia, căci tocmai atunci intrase în sufragerie 
Wynne. 

— Imediat se aduce ceaiul, anunţă ea. 

— Am putea, spuse Tony, dacă vaoiţi, să facem o plimbare cu 
barca pe fluviu, după ce luăm ceaiul. 

— Oh! Cu multă plăcere, se învoi fata. 

— Sunt la dispoziţia ta, confirmă şi Noel, înclinându-se. 


Tony John, în timp ce luau ceaiul, le povesti o mulţime de 
anecdote şi întâmplări amuzante, care stârniră buna dispoziţie. 
Din când în când însă, Wynne cădea pe gânduri şi Noel îşi dădea 
seama că ea se gândeşte la tatăl ei. 

După ceai, Tony îi conduse la malul apei şi-i anunţă că-i va 
conduce cu barca spre Tapling. Aproape vreo doi kilometri, 
barca pluti în mijlocul unuia dintre cele mai frumoase peisaje ale 
Angliei. In oglinda liniştită a apei se reflectau siluetele prelungi 
ale arborilor. 

— Ce plăcută după amiază! exclamă Tony. 

— Adevărat, confirmă Wynne, ridicându-şi domol mâna pe 
care o lăsase până atunci să stea în apa călduţă a fluviului. 
Domnule John, leneşul acesta de lângă mine nu ar putea să 
tragă la rame? 

— Iată ceva interesant! le atrase atenţia Tony, arătându-le o 
tăbliță aşezată în vârful unui stâlp. 

Ei citiră: „Se interzice acostarea în acest loc, sub pedeapsa 
unei amenzi mari”. 

— Probabil castelul Tapling a fost închiriat, zise Tony, legând 
frânghia de stâlpul de acostare. Cu atât mai rău! Ne vom odihni 
puţin aci! 

Se aşezară pe iarba verde, mare, glumiră şi râseră cu toată 
tinereţea lor. Soarele cobora la asfinţit. Din timp în timp, un 
gând întunecat părea că-i leagă pe toţi trei, căci rămâneau 
tăcuţi, într-o adâncă meditaţie. 

De cum se înapoiată în Sundale, Tony întrebă pe bătrânul 
Smith: 

— Nu ştii cui a fost închiriat castelul Tapling? 

— Castelul Tapling? repetă el încet. Da, am auzit că a fost 
închiriat de cineva. Dar de cine? Nu-mi mai amintesc. Poate să 
vă spună soţia mea. 

— Bine, asta nu are nicio importanţă, declară Noel. 

Totuşi seara, la masă, bătrânul declară: 

— Soţia mea mi-a comunicat numele persoanei care a 
închiriat castelul Tapling. E vorba de un miliardar american, 
care se numeşte Paul, domnul Paul Rex! Ciudat nume şi ăsta! 
reflectă mirat bătrânul. 

* 


O linişte completă domnea în toată casa, când târziu în seara 


aceea, Noel şi Tony se regăsiră din nou în sufragerie. 

— Domnișoara Torrence s-a culcat? întrebă Tony încet. 

— Da, de mai bine de o oră, răspunse Noel, tot încet. Cred că 
acum doarme. 

— Bun, murmură Tony. E exact miezul nopţii, zise el apoi, 
privind ceasul. Cu Rollsul meu putem ajunge în douăzeci de 
minute la castelul Tapling. Presupun că te gândeşti să faci în 
noaptea asta numai o recunoaştere a locurilor, nu? 

— Da, confirmă Noel. Dar şi să pătrund în interior, dacă va fi 
posibil, căci sunt convins că tatăl lui Wynne e prizonier la castel! 

— E în regulă, spuse Tony. Nu eşti de părere mai înainte de a 
pleca să luăm câte un pahar cu whisky? Nopțile de toamnă sunt 
cam umede prin partea locului, mai ales aproape de fluviu! 
Păcat că n-ai un plan detailat de acţiune! 

— Nu are a-face! răspunse Noel. Voi proceda văzând şi 
făcând. O să ne apropiem de castel cât mai mult posibil, cu 
maşina pe care o s-o ascundem undeva în vreun loc mai retras. 
Apoi vom căuta un mijloc să pătrundem în acest vechi castel 
locuit acum de Rex Paul! 

— Pentru prima dată în viaţa mea, constată Tony, pornesc 
într-o asemenea întreprindere. Goli apoi un mare pahar cu 
whisky. Trebuie să fie foarte amuzant! Am luat două lămpi 
electrice şi un baston al lui Smith! 

— Eu mi-am luat pistolul meu automat, căci am avut ocazia să- 
i cunosc pe mercenarii lui Rex Paul! 

Puțin mai târziu, traversau grădina în tăcere. Cu multe 
precauţiuni scoaseră muşina din garaj şi o împinseră cu braţele 
până la şosea. Tony luă apoi loc la volan şi puse motorul în 
funcţie. În momentul când Noel se strecurase lângă prietenul 
său, o siluetă apăru în lumina farurilor. 

— Ah! Nu fără mine, strigă Wynne Torrence. Ştiu că mergeţi 
la castelul 'Tapling. 

— Ei! Nu, vă înşelaţi d-ră Torrence, spuse Tony cu convingere. 
Noel şi cu mine nu puteam dormi şi atunci ne-am decis să facem 
o plimbare! 

— Nu-i drăguţ din partea dumneavoastră, domnule John, să 
încercaţi să mă înşelaţi! răspunse tânăra surâzând. Am remarcat 
privirile pe care le-aţi schimbat la masă cu domnul Forster, când 
bătrânul servitor ne-a comunicat cine a închiriat castelul 


Tapling. Ştiam că o să vă duceţi în noaptea asta acolo, şi de- 
aceea m-am prefăcut că mă culc. V-am pândit la plecare şi acum 
vedeţi, sunt gata să merg şi eu în această plimbare nocturnă cu 
maşina. 

Ea se uita la Noel, care se hotărâse brusc să schimbe tactica. 

— Nu văd dacă aţi putea face ceva acolo, observă el. Ne 
ducem numai să facem o recunoaştere a locurilor, pentru a 
putea pregăti o expediţie mâine seară! 

S-ar fi putut spune că fata nici nu auzise argumentele lui 
Noel, căci se urcă în maşină. Cei doi prieteni se uitară unul la 
altul cu un aer de dezolată resemnare. Noel simţi crescând în el 
o reală admiraţie pentru această fată. La urma urmelor, se 
gândea el, ea putea să conducă o maşină, era ingenioasă şi 
făcuse de-acum dovada că are sânge rece. Într-o expediţie de 
acest fel, cu calităţile ei, ar fi putut fi de mult ajutor. După ce 
mai schimbară câteva priviri între ei, Tony porni maşina. 
Aproape un sfert de oră maşina goni prin întuneric. Apoi, parcă 
epuizată de acest efort, se încetini mersul. Tony stinse farurile şi 
blocă frânele. Apoi şopti: - Suntem aproape de castel. 

Noel privea în beznă fără să vadă ceva. Tot uitându-se în 
direcţia spre care arătase Tony, distinse încet-încet silueta unei 
mari clădiri cu turnuri, ce se profila în noapte. Sus de tot, 
undeva în castel, o fereastră mică luminată strălucea în 
întuneric. 

* 

Tony John oprise maşina departe de şosea, într-un loc izolat, 
acoperit de tufişuri, în imediata apropiere a castelului Tapling. 
Cobori din maşină bâjbâind prin întuneric. 

— Drumul e rău. Domnișoara Torrence vrea să rămână aci 
lângă maşină în timp ce noi vom face recunoaşterea? Apoi după 
o scurtă tăcere, adăugă repede: dacă ne auziţi venind în grabă, 
să puneţi motorul în mişcare, ca să putem porni cât mai rapid. 
Cred că dacă vom fi urmăriţi, ar fi mai bine să nu ne înapoiem 
direct la Sundale. 

— Fireşte! murmură Noel. 

— Bine, dar să nu mă lăsaţi aci în frig, singură! observă 
Wynne, coborând din maşină. Vreau să merg cu dumneavoastră! 

— Perfect! însă cineva trebuie să rămână lângă automobil, 
spuse Noel. E foarte important să putem porni numaidecât, în 


cazul când suntem descoperiţi! 

— Uitaţi că tatăl meu se găseşte, poate, în acest castel? 
replică Wynne. Nu vă daţi seama că nu aş putea aştepta aci 
singură, întoarcerea dumneavoastră? 

— Natural, noi înțelegem  generosul dumneavoastră 
sentiment! preciză Tony. Dar gândiţi-vă că pentru siguranţa 
noastră e mai bine ca cineva să rămână aci! Un foc de revolver 
v-ar putea preveni că suntem în primejdie şi atunci aţi putea să 
vă duceţi să anunţaţi poliţia. Nu văd de loc ce avantaj am avea, 
dacă ne-am lăsa prinşi toţi trei! Desigur, că acest fapt nu ar 
aduce nicio uşurare sărmanului dumneavoastră tată! 

— Bine! Nu-mi rămâne decât să mă supun orbeşte. 

Noel apucă mâna mică, caldă şi tremurândă, şi o strânse cu 
dragoste. Poate în noaptea asta Tony şi cu mine vom reuşi să 
facem ceva! Cu părere de rău lăsă mâna fetei şi în timp ce ei se 
îndepărtau în întuneric, Wynne se aşeză la volanul maşinii, în 
locul lui Tony. 

— Mergem pe acest drum şi facem apoi la stânga ca să 
ajungeam la castel, preciza Tony, apucând de braţ pe Noel. Eu 
merg înainte. Urmează-mă! 

Cei doi bărbaţi se pierdură în noaptea întunecoasă. Din când 
în când, luna ce părea că se luptă cu masele de nori grei, apărea 
răspândind o lumină ireală. Inaintând pe drumul spre castel, cei 
doi prieteni trecură prin faţa unei clădiri scunde, pustie. Intrară 
pe o alee cu nisip, largă, în fundul căreia se ridică silueta 
întunecată a castelului. 

— Ciudat! Numai această singură lumină, acolo sus? zise 
Tony, care se oprise ca să observe castelul. Probabil că mai sunt 
şi alte odăi luminate în castel, dar perdelele groase de la 
ferestre împiedică să se vadă lumina în afară, presupuse el. Tare 
aş vrea să ştiu dacă bătrânul Torrence e aci, în acest castel! 

— O să aflăm numaidecât! Sau, cel puţin, sper să aflăm 
- răspunse Noel. În tot cazul, dacă e aci, voi face imposibilul să-l 
salvez! 

— Te cred şi fără să te juri! se strâmbă Tony în întuneric. Cine 
n-ar face-o pentru o fată atât de frumoasă! 

La capătul aleei, Tony o luă la dreapta de-a lungul fațadei 
castelului. 

Tony înaintă cu multă prudenţă, urmat de Noel, a cărui inimă 


bătea ceva mai repede ca de obicei. Totuşi, mintea lui era ca şi 
mai înainte deopotrivă de lucidă şi activă, ca şi atunci când în 
profesiunea lui de inginer căuta soluţia unei probleme de 
mecanică. Când ajunseră la seră, Tony se opri şi scoase lampa 
electrică din buzunar. 

— Era odată pe aci, pe undeva, o fereastră, şopti el. 

Lampa se aprinse mai puţin de o secundă. Tony nu-şi putu 
opri o exclamaţie de satisfacţie. Văzuse fereastra căutată; o bară 
de fier o ţinea închisă. Ridică bara şi deschise fereastra. 

— Probabil că au uitat să o închidă pe dinăuntru, presupuse el 
în şoaptă. Dacă şi uşa ce dă spre castel ar fi deschisă, atunci zic 
şi eu că avem noroc! 

Unul după altul, ei escaladară fereastra şi intrară în seră. Aci, 
la lumina lămpii electrice, văzură glastre şi oale de toate 
mărimile, îngrămădite ici şi colo. În atmosfera umedă şi călduţă 
din seră, plutea un miros plăcut de pământ ud. 

— Şi acum hai să vedem dacă uşa e încuiată sau nu! şopti 
Tony. 

Cu lampa electrică aprinsă în mână, Tony traversă sera urmat 
de Noel, până la uşa cu pricina. Apucă de clanţă şi apăsă uşor. 
Spre marea lui surprindere, uşa se deschise. 

— Am intrat, prietene! constată el triumfător, întorcându-se 
spre Noel. Nu te poţi plânge de noroc! 

Acesta încruntă sprâncenele. 

— Prea mult chiar! şopti el. Am senzaţia că intrăm într-o 
cursă! 

— Ce vorbeşti! Indivizii aceştia n-au niciun motiv să bănuiască 
că-i vizităm tocmai în noaptea asta! Desigur că Rex Paul se 
simte în siguranţă! Aceste mici neglijenţe dovedesc că el face 
greşeala de neiertat de a nu-şi aprecia adversarii la justa lor 
valoare! 

— Cu atât mai bine! replică Noel în şoaptă. Asta-i singura 
noastră şansă să-l putem învinge! 

După ce străbătură un coridor scurt, pătrunseră într-o cameră 
asupra căreia ei plimbară îndelung luminile lămpilor. Era un 
birou. Pereţii erau aproape în întregime acoperiţi cu rafturi cu 
cărţi, iar pe masa de lucru se afla un neobişnuit număr de 
mersuri ale trenurilor din principalele ţări ale Europei. 

John şi Noel sa apucară să cerceteze cu atenţie conţinutul 


sertarelor şi toate hârtiile ce se găseau pe masă. 

După puţin timp, nu mai aveau nicio îndoială că se găseau în 
faţa unui birou particular al lui Rex Paul. Dar percheziţia lor nu 
dădu la iveală nimic de seamă. Noel aşeză totul la loc, în ordine, 
şi deschise un alt sertar. Aci găsi două fotografii ale unei femei 
de o rară frumuseţe. Pe ele se afla o dedicație: Ariana, lui Rex. 

Noel puse la loc fotografiile, care nu-i puteau servi la nimic şi 
cercetă un alt sertar. La un moment dat nu-şi putu opri o 
exclamaţie de surpriză. Găsise un carneţel îmbrăcat în piele 
roşie. 

— İn sfârşit, poate acest carnet să ne spună cava! 

Dar o mică deziluzie se zugrăvi pe faţa lui. Paginile carnetului, 
la început, erau acoperite de numeroase desene bizare, de 
neînțeles. Ceva mai încolo, găsi o listă de ziare şi periodice din 
toate ţările lumii. Noel continuă să-l frunzărească şi, după 
câteva alte pagini, descoperi această listă de nume şi adrese: 


Isidore Gorden 32, Hanover Mansions, Regent's Park. 

Alfred Torrence, 2000 a, Buckingham Palace Road. 

Andre Pitou, The Journalist Club London, 205, Boulevard 
Pereire, Paris. 

Noel Forster 4, York Terrace Mansions. Regent's Park. 


În dreptul numelor lui Isidore Cordon şi Alfred Torrence, Noel 
observă că cineva însemnase câte o mică cruciuliţă, care voia să 
spună, desigur, că aceşti adversari erau scoşi din luptă. 

— De data aceasta, remarcă Tony, e ceva mai interesant! Eşti 
pe listă, amice! Mă miră însă că nu văd numele domnișoarei 
Torrence? 

— Nu uita că adresa ei e aceeaşi cu a tatălui ei, preciză Noel. 
Sunt curios să ştiu cine e acest Andre Pitou? 

— După cât se pare, zise Tony, un ziarist! 

— Da, probabil un ziarist care a avut imprudenţa să se 
intereseze de jocul misterios al lui Rex Paul, adăugă Noel. 

Trebuie să intrăm neapărat în legătură cu el şi să ni-i facem 
aliat. Desigur, trebuie să ştie mai mult decât noi asupra acestei 
tenebroase organizaţii. 

Tony privi pagina carnetului pe care se afla lista şi clătină din 
cap. Apoi zise: 

— Această cruce dinaintea numelui lui Alfred Torrence nu-mi 


prea pare de bun augur! Prea seamănă cu cea dinaintea numelui 
lui Gorden! 

Noel păli. 

— Nu, spuse el, cred că această cruce vrea să spună, pur şi 
simplu, că Alfred Torrence a fost capturat şi nu mai e vătămător! 
În ce priveşte pe André Pitou, ziaristul francez, absenţa crucii 
arată că până acum a scăpat din cursele pe care i le-a întins 
Ringul. 

— Probabil, căci altminteri ar fi fost de mult pe lumea 
cealaltă. 

— Am să copiez lista, se hotări Noel. E singurul lucru 
interesant din acest carnet care... Se opri însă brusc, căci Tony 
îl apucase de braţ. 

— Stinge lampa! şopti Tony. Vine cineva! 

Noel stinse repede lampa, băgă carneţelul în buzunar şi 
strângând cu înfrigurare pistolul în mână, înaintă spre mijlocul 
camerei. 

În întuneric, observă silueta lui Tony, furişându-se în dosul 
uşii, dincolo de care se auzeau paşi apropiindu-se. Zgomotul 
celui care venea, încetă şi clanţa se mişcă încet. 

* 


O siluetă apăru în prag şi deodată camera fu inundată de 
lumină. 

Un om mărunt, dar puternic - un japonez - privea speriat la 
Noel, apoi se scotoci în buzunar, scoase un brici şi sări ca un 
tigru asupra acestuia. 

Tony care observase arma în mâna japonezului, nu ezită să-l 
atace pe la spate, dându-i o puternică lovitură cu bastonul în 
cap. Omul se prăbuşi înainte, cu un strigăt, scăpând arma din 
mână. Noel îl prinse în braţe şi-l aşeză binişor pe duşumea. 

— Iată un excelent început! constată Tony, calm. Făcu un 
căluş solid dintr-o batistă şi-l puse japonezului. Noel tăiase cu 
briciul cordoanele perdelelor duble de la ferestre şi se apucă să- 
i lege mâinile şi picioarele cu multă pricepere. 

— Mi se pare că l-ai omorât, spuse Noel. 

— Ce vrei, dragă, nu puteam să procedez cu mănuşi! răspunse 
Tony. 

— O secundă dacă mai întârziai, trăgeam! zise Noel. Ce armă 
teribilă; adăugă el arătând briciul. 


— Oh! bastonul bunului Smith e mult mai util şi mai eficace! 
exclamă Tony. Dar am face mai bine, dacă am stinge lumina. 
Poate zgomotul a fost auzit. Stinse lumina şi apoi, în tăcere, 
aproape un minut, ascultară cu răsuflarea tăiată. 

— Probabil că n-a auzit nimeni! 

— Ceilalţi sunt probabil sus, în casă, observă Tony. Se vede că 
numai japonezul păzea intrarea în castel! 

— Ai văzut lumina de la fereastra de sus a castelului? spuse 
Noel. Nu ne mai rămâne decât să mergem acolo! 

Noel aprinse din nou lampa electrică. Deschise apoi uşa şi 
păşi în coridor urmat de Tony. La capătul acestuia, dădură de un 
hol mobilat cu gust. O perdea enormă acoperea uşa de intrare a 
castelului. Noel dădu perdeaua la o parte şi apoi trase zăvorul. 

— Nu e rău să ne mai pregătim încă un drum de retragere, 
şopti el. 

De cealaltă parte a holului începea o scară largă ce se ridica 
la etaj, acoperită de un covor gros. Pe peretele din stânga scării 
atârnau picturi de valoare. După ce se asigurară că totul e 
normal în jurul lor, începură să urce scara, în tăcere. 

La primul etaj, Noel roti fâşia de lumină în jurul său, dar nu 
descoperi nimic important. In acest moment se auziră de sus, de 
la etajul superior, zgomote de voci bărbăteşti. Inainte de a porni 
mai sus, se asigurară că scara nu era păzită, apoi stinseră 
lămpile de buzunar şi începură să urce mai departe spre cel de- 
al doilea etaj. 

Noel mergea în vârful picioarelor. Pe măsură ce urcau, 
zgomotul vocilor devenea tot mai puternic. Când capetele lor 
ajunseră la înălţimea etajului, observară o fâşie de lumină în 
pragul unei uşi, chiar lângă scară. 

Noel se apropie de uşa de sub care ţâşnea lumina. Cu infinită 
prudenţă, se aplecă şi privi pe gaura cheii. Se putea vedea 
numai o parte din cameră. În mijloc, pe un scaun, şedea un 
bărbat bătrân, înalt şi slab, iar privirea ochilor săi melancolici 
era îndreptată spre cineva care-i vorbea. Noel nu-l zărea, fiind în 
afara razei lui de vedere. Cuvintele pe care le rostea nevăzutul 
personaj erau spuse cu o voce tare, care-l făcu pe Noel să 
tresară. 

Deodată îşi aminti că văzuse fotografia bătrânului acesta înalt, 
subţire, cu privirea melancolică în casa din Buckingham Palace 


Road. Îşi dădu seama că era tatăl lui Wynne. Se afla deci în faţa 
tatălui aceleia pe care o iubea, în faţa omului pe care venise să-l 
elibereze şi pentru care era gata să-şi rişte viaţa. „Oare voi 
putea, îşi spuse Noel, să-l scot teafăr din această casă?” Aceasta 
depindea de numărul de oameni ce se aflau în aceeaşi cameră cu 
Torrence. Noel înregistrase automat că tatăl lui Wynne nu era 
legat, că nimic nu-l împiedica să se mişte în voie. 

Personajul invizibil îşi continua peroraţia: 

— Domnule Torrence, totdeauna mi-a plăcut să lupt cu 
adversari de mare valoare. De pildă, Isidore Gorden era un 
savant, o figură ilustră. Invenţia la care lucra în micul lui 
laborator cu colaborarea dumneavoastră ar putea revoluţiona 
fizica şi, concomitent, strategia militară. Dar chiar şi 
dumneavoastră sunteţi un om preţios şi nu vă port nicio 
duşmănie. Dar să ştiţi: vai de acei care se împotrivesc planurilor 
mele. Impotriva lor sunt hotărât să lupt cu cea mai mare 
îndârjire, sunt gata - pentru a-i învinge - să sacrific întreaga 
mea avere. Şi ştiţi doar că nu sunt singur. Dumneavoastră nu aţi 
luat încă atitudine declamată împotriva noastră. Dacă îmi daţi 
cuvântul că nu veţi întreprinde nimic împotriva mea şi a „Ring”- 
ului şi dacă îmi veţi comunica rezultatele cercetărilor 
întreprinse cu Gorden în domeniul bombardamentelor cu raze 
ultrasonice, vă pun imediat în libertate. 

Invizibilul orator tăcu. 

— Vă pierdeţi vremea, domnule Rex Paul. (Noel tresări auzind 
acest nume. Era, aşadar, miliardarul în persoană). Sunteţi un om 
de o cruzime feroce. Vă dau cuvântul meu, cu orice risc, că voi 
lupta din nou împotriva clicii dumneavoastră şi a dumneavoastră 
personal. Nu veţi reuşi să vă asiguraţi nici măcar stăpânirea 
tuturor terenurilor petrolifere. Gloria de care vreţi să vă 
acoperiţi nu va fi decât o amară deziluzie. Sau credeţi că veţi 
reuşi cu ajutorul presei şi al conducătorilor politici corupți? Nu, 
domnule Rex, nu voi renunţa la lupta mea; voi continua să lupt 
mai departe, aşa cum a luptat şi sărmanul Isidore pentru 
demascarea şi distrugerea Ringului. 

Cuvintele lui Torrence îl descurajară pe mândrul Rex Paul. 

— Ei bine, domnule Torrence, fiindcă simţiţi o satisfacţie 
perversă să vă sacrificați, nu ne rămâne altceva de făcut - nu-i 
aşa Marshall? - decât să vă pregătim un sfârşit demn de 


dumneavoastră. În aşteptare, vă dorim noapte bună! Haide, 
Marshall! 

În faţa uşii, Noel se ridică şi se pregăti de acţiune. Era sigur 
acum că în aceeaşi camera cu Torrence nu se găseau decât Rex 
Paul şi Marshall. Întoarse capul către prietenul său care 
ascultase şi el, uluit de groază. 

— Urmează-mă, Tony, - îi şopti el. 

Forster deschise uşa şi pătrunse brusc în cameră. 

x 


— Bună seara, domnilor! salută Noel, cu ironie. Am venit să-l 
caut pe domnul Alfred Torrence, căci fiica lui a început să se 
neliniştească în mod foarte serios de absenţa lui. 

Noel rămăsese în prag cu pistolul în mână, ameninţător şi cu 
surâsul pe buze. În spatele lui, Tony se delecta de efectul produs 
asupra celor din cameră la apariţia lor. 

— Vom intra numai puţin şi apoi vom pleca imediat! explică el 
pe un ton sarcastic. 

Marshall şi Torrence se ridicaseră, pe când Rex Paul, asupra 
căruia Noel îşi fixase privirile, rămânea liniştit pe scaun. Tânărul 
inginer privea pe miliardar cu o extremă curiozitate. Faţa lui 
Rex Paul era însă complet impasibilă. 

— Presupun că sunteţi domnul Noel Forster, zise încet 
miliardarul. 

— Chiar el în persoană, domnule Rex Paul, răspunse Noel, 
înclinându-se. Noaptea trecută, când prietenii dumneavoastră 
au căutat să mă vadă, lipseam de acasă, spre regretul meu. 
Pentru a nu călca bunele convenienţe sociale, am ţinut totuşi să 
întorc această îndatoritoare politeţe! 

Rex Paul clătină din cap. 

— Domnule Forster, sunteţi prea curajos, zise el încet, sau 
chiar foarte imprudent! Mai curând amândouă, că sunteţi tânăr! 

Poate, admise Noel. În tot cazul, pentru un moment avantajul 
pare să fie complet de partea mea! Pentru mine, trebuie să vă 
mărturisesc, e de ajuns! Sunteţi gata, domnule Torrence? 

Torrence înainta cu pas hotărât spre Noel. 

— Nu ştiu cine sunteţi, tinere, dar vă mulţumesc din suflet 
pentru curajoasa dumneavoastră intervenţie! Aţi spus că aţi fost 
trimis de fiica mea? 

— Da, domnule Torrence. Fiica dumneavoastră vă aşteaptă 


la... Londra. Dar ce vom face cu aceşti domni? Cu ţeava 
pistolului el arătă spre miliardar şi Marshall, secretarul 
acestuia, a cărui faţă împurpurată trăda mânia şi neputinţa. 

Un zâmbet uşor ilumină faţa lui Torrence, care clipi des şi 
repede: 

— Cred că un loc retras, sigur, e bun pentru domnii, sugeră el 
ironic. Vorbesc de camera pe care am ocupat-o chiar eu până 
acum! 

Şi arătă cu mâna o uşă masivă, la celălalt capăt al camerei. 

— Odaia asta e foarte liniştită, preciză el, vă asigur. Presupun 
că a fost construită în mod special pentru un filosof, un poet sau 
un muzician. Nu se aud nici zgomotele de afară, nici cele din 
interior. Discut în perfectă cunoştinţă de cauză, căci aceşti 
onorabili gentlemeni m-au ţinut prizonier acolo, de câtăva 
vreme! 

— În adevăr, pare să fie un loc ideal, interveni Tony, înaintând 
spre Rex Paul şi Marshall. Şi fără altă ceremonie, el începu să-i 
caute scrupulos prin buzunare. Percheziţia fu rapidă, dar fără 
rezultate. 

— Haide, copii, veniţi, se adresă Tony lui Rex Paul şi lui 
Marshall, pe un ton părintesc. Trebuia să vă fi culcat de mult... 
N-au niciun revolver, nici măcar o scobitoare, se adresă el apoi 
lui Noel. Sunt nişte oameni paşnici. Numai mercenarii lor ucid în 
contul lor! 

Sub ameninţarea pistolului lui Noel, Rex Paul şi rubicondul 
său secretar fură împinşi în camera vecină, apoi uşa grea se 
încuie în urma lor. 

— N-au decât să rămână şi ei câteva ceasuri acolo! zise 
Torrence cu năduf. Eu am stat nopţi întregi de-a rândul. 

— Ştiţi poate câţi oameni mai sunt în casă? îşi aminti Noel. 

— Nu, nu am vreo idee! Cea mai mare parte din timp eram 
supravegheat de un japonez. Oribil şi respingător individ! 

— Da, şi pe ăsta l-am cunoscut, se amestecă Tony. Cred că 
acum trebuie să mediteze asupra inconvenientelor de a se fi 
găsit în drumul bastonului meu când a căzut atât de fulgerător! 
Cum nu ne mai rămâne nimic de făcut aci, să ne retragem. 

Afară, în maşină, Wynne suferea un veritabil martiraj. La 
volanul puternicului Rolls, ea asculta fiecare zgomot, aşteptând 
cu înfrigurată nerăbdare. Un orologiu în apropiere, bătea la 


fiecare sfert de ceas cu o dezasperantă încetineală. Nenumărate 
şi înfricoşătoare întrebări îi străbăteau mintea. Întâi ar fi vrut să 
ştie dacă tatăl ei era sau nu prizonier la castel; dacă Noel şi 
Tony nu erau acum în pericol; dacă cei doi tineri reuşiseră să-l 
găsească şi să-l elibereze pe tatăl ei. Însă un atac improvizat 
împotriva cartierului general al teribilului şi puternicului 
miliardar, îi apărea acum ca o întreprindere atât de îndrăzneață, 
încât se temea de un îngrozitor eşec. 

„Noel Forster şi Tony John erau fără îndoială extraordinar de 
curajoşi, se gândea ea, abili şi ingenioşi. Se putea prevede ce li 
s-ar fi putut întâmpla, având de adversari pe mercenarii lui Rex 
Paul?” Dar refuza să-şi răspundă. Ea tresări. In minte îi apăruse 
imaginea lui Noel şi înţelese brusc că dacă s-ar fi întâmplat 
ceva, o nenorocire, acestui tânăr, care o sprijinise atât de 
generos, viaţa pentru ea nu ar mai fi fost ca mai înainte. Cu 
câteva săptămâni în urmă erau străini unui altuia şi acum... 

Părăsi aceste gânduri şi aruncă ţigara pe care de-abia o 
aprinsese. Deodată urechea ei prinse zgomotul unor paşi grăbiţi 
ce se apropiau. Trei siluete se grăbeau spre maşină. 

— Wynne, scumpa mea, eşti aci? o chemă dulce o voce 
familiară. Ea sări în braţele tatălui ei, hohotind în plâns de 
bucurie. 

* 

Călătoria de întoarcere la vilă a fost de neuitat pentru Wynne 
Torrence. În maşină, în faţă, se aflau cei doi prieteni, iar în 
spate, sprijinită cu capul de umărul tatălui ei, Wynne asculta 
cum acesta povestea groaznicele zile petrecute în captivitatea 
Ringului. 

— Acest Rex Paul, scumpul meu copil, e un om primejdios, 
preciza Alfred Torrence. Nu mai am nicio îndoială: scopul său 
este distrugerea civilizaţiei. Pe cât de uluitor şi imposibil poate 
să pară un asemenea proiect, nu e totuşi imposibil ca el să se 
realizeze. 

Wynne se cutremură. 

— E îngrozitor! şopti ea. Oare nu s-ar putea lua măsuri care 
să zădărnicească criminalele maşinaţii ale miliardarului? 

— Nu-i atât de uşor pe cât se pare. În primul rând, Rex Paul e 
un tip foarte viclean şi foarte stăpân pe el. Când şi-ar da seama 
că a fost denunţat şi-ar lua cele mai mari precauţii, încât 


niciodată nu s-ar mai putea stabili ceva împotriva lui. Apoi mai e 
ceva: cel care l-ar denunța ar fi luat drept nebun, dată fiind 
reputaţia miliardarului. In sfârşit, Rex Paul este înconjurat de 
cele mai criminale elemente din drojdia societăţii, având în 
acelaşi timp în mâinile lui şi mulţi poliţişti pe care îi plăteşte. 

Tony se temea ca mercenarii lui Rex Paul să nu-i urmărească 
şi de aceea se feri să meargă direct la Sundale. El luă mai întâi 
drumul spre Londra şi după un lung ocol ajunseră la vilă. 

Se făcuse de mult ziuă. În camera sa, pe când se pregătea să 
se culce, Noel Forster constată că sfârşise cu bine una din cele 
mai grele misiuni pe care şi le propusese: de a-l smulge din 
ghearele Ringului pe Alfred Torrence; tatăl lui Wynne. El simţea 
că acum îi era permis să pună fetei o anumită întrebare... 

x 

Au trecut două zile. Era o după-amiază de toamnă, dar soarele 
era încă destul de puternic ca să permită oaspeţilor reuniți în 
vilă să ia ceaiul în grădină. Se instalară cu toţii în fotolii şi 
Wynne deschise conversaţia. Se opri însă brusc, căci dinaintea 
porţii stopase un automobil mare. Din maşină cobori un om de o 
statură măruntă, cu părul argintiu. El veni până la poartă, o 
deschise şi înaintă încet spre grupul din grădină. 

Wynne roşi. Apoi păli. 

— Bună ziua, domnişoară! Bună ziua, domnilor, zise Rex Paul, 
înclinându-se cu eleganţă. Ceaiul de la ora cinci, în grădină... E 
delicios şi atât de britanic! 

Se oprise şi sta sprijinit într-un baston negru, privind cu ochii 
săi arzători mica societate din jurul mesei. 

Tony se ridică şi oferi un scaun. 

— Vreţi să luaţi o ceaşcă de ceai cu noi, domnule Paul? 
întrebă el. La noi e întotdeauna un loc pentru dumneavoastră! 

— Mulţumesc, sunteţi foarte amabil, răspunse netulburat 
miliardarul, aşezându-se pe scaun. 

— Prin urmare, aici trăiţi cu toţii exclamă el. Ce proprietate 
încântătoare... Şi aveţi şi un garaj? Foarte bine! Da, am văzut pe 
când intram un şofer şi un alt om bătrân, cărunt, un servitor, 
fără îndoială! Domnule John, vă invidiez că sunteţi atât de bine 
instalat! Dar sunteţi mulţumit de servitori? 

— Sunt foarte mulţumit de servitorii mei, replică Tony, însă nu 
am să merg până acolo, zise el punând ceaşca cu ceai înaintea 


miliardarului, încât să pretind că sunt atât de supuşi ca cei ai 
dumneavoastră! adăugă el strâmbându-se. Sunt unele corvezi pe 
care sunt incapabil să le impun! De exemplu: să comită o crimă! 
Dar sunt cinstiţi şi muncitori. 

— Da, înţeleg, vorbi miliardarul cu seriozitate. Cinstea este o 
însuşire pe care nu ştim s-o preţuim. Ce-i asta? Sandvişuri cu 
ficat de gâscă? Ce gazdă pricepută şi cu gust sunteţi, domnule 
John! 

Miliardarul se răsturnă pe scaun, satisfăcut, ţinând într-o 
mână un sandviş, iar în cealaltă ceaşca cu ceai. Pe când vorbea, 
Noel băgase de seamă că ochii săi erau extraordinar de activi. 
Cerceta casa cu rapiditate, ca şi cum ar îi vrut să înregistreze 
toate amplasamentele uşilor şi ale ferestrelor şi, în sfârşit, toate 
detaliile demne de a fi luate în seamă. 

— Ce mai face domnul Alfred Torrence? întrebă el pe tatăl lui 
Wynne, privindu-l insistent. Am regretat atât de mult că m-ati 
părăsit atât de brusc. Domnişoara e fiica dumneavoastră, fără 
îndoială. Fermecătoare! M-aţi primit atât de bine, prieteni, încât 
îmi pare tare rău că trebuie să plec! Dar poate ne vom revedea 
în curând. Mulţumesc foarte mult pentru buna primire! Domnule 
Forster n-aţi vrea să mă însoţiţi până la maşină? Vreau să vă 
spun câteva cuvinte! 

Rex Paul se ridică şi cobori, sprijinindu-se în baston, pe aleea 
ce ducea spre poartă. Noel mergea tăcut alături de el. Lângă 
poartă, Rex Paul se opri, se întoarse spre Noel şi-l privi fix. 

— Domnule Forster, zise el cu vocea uşor schimbată şi care pe 
măsură ce vorbea, devenea tot mai tăioasă. Sunteţi un tânăr plin 
de resurse şi cu o oarecare inteligenţă! 

— Vă mulţumesc! zise Noel sec, mă flataţi... 

— Treceţi de partea mea, propuse miliardarul, părăsiţi 
această luptă extravagantă şi ridiculă! Tânăra e drăguță, sunt de 
acord şi n-o veţi pierde alăturându-vă cauzei mele! Dimpotrivă! 
Dacă persistaţi în opoziţia dumneavoastră, vă dau cuvântul meu 
de onoare, că niciodată nu vă veţi căsători cu această femeie şi 
nici cu alta! Fiţi chibzuit! Gândiţi-vă că până azi, numai un 
concurs de împrejurări favorabile v-a salvat pe dumneavoastră şi 
pe această tânără. Dar această şansă nu poate să continuie la 
infinit. Cunosc acum refugiul, dumneavoastră Şi aş putea să vă 
extermin tot atât de uşor cum se poate stinge flacăra unui 


chibrit! Ce hotărâre aţi luat? Vreţi să vă uniţi forţele cu ale mele 
şi să-i lăsăm liniştiţi pe aceşti prieteni sau vreţi să stăruiţi în 
această nebunie, riscându-vă viaţa dumneavoastră şi a celor pe 
care-i iubiţi? 

— Cred, zise Noel calm, că am ales de mult să stărui în 
nebunia mea! Să mă unesc cu o bandă de criminali şi să-mi 
trădez prietenii, nu-mi stă în caracter. 

Rex Paul îl părăsi brusc, îndreptându-se spre maşină. Şoferul 
stătea înţepenit lângă uşa deschisă. 

— Acasă! ordonă miliardarul. Automobilul mare şi elegant 
dispăru într-un nor de praf. 

— Ce onoare, scumpul meu! ţipă Tony către Noel când acesta 
se înapoie la masă. Să stai de vorbă în particular cu cel mai 
bogat om din lume! Ce onoare! Ce a vrut? Nu cumva intenţiona 
să te treacă în testamentul lui? 

— Nu, mi-a propus pur şi simplu să devin complicele lui! 
Vorbea serios? Nu ştiu. Poate că e nebun! 

— Desigur că da! interveni Alfred Torrence. Omul acesta e şi 
foarte şiret. Vizita lui n-a avut alt scop, decât o recunoaştere a 
locurilor. În tot cazul, acum ştie că suntem toţi împreună! 

— Da, vorbi Wynne, a venit numai să ne spioneze! Aţi băgat 
de seamă că, pe când vorbea, examina atent casa şi grădina? 

— Da, am văzut şi mă întreb, spuse Noel, dacă nu am face mai 
bine s-o ştergem de aici. 

— S-o ştergem? exclamă Tony. Asta niciodată! Suntem acum 
cinci bărbaţi în această casă şi, mi se pare, putem să ne apărăm. 
De altfel, la ce bun să ne mutăm cartierul nostru general? 
Pentru că ne-a descoperit? Şi apoi, drept să vă spun, mi-e silă să 
fug de ameninţarea unei vulgare bande de criminali străini! 

— E adevărat, Tony, replică Noel. Dar să nu uiţi, prietene, că, 
cu Ringul nu poate fi vorba de luptă cinstită! Şi acum, fiindcă 
refugiul nostru este cunoscut, răspunsul va veni pe neaşteptate, 
teribil! 

— Nu avem decât să ne păzim în permanenţă! propuse Tony. 
Vei veghea tu o noapte şi eu alta. Smith poate de asemenea să 
facă de pază. Şi dacă va fi nevoie, vom transforma vila într-un 
mic fort, dar pentru numele lui Dumnezeu, lasă-ne să luptăm! 
Nu am deloc intenţia să mă joc cu această bandă de-a v-aţi- 
ascunselea! 


— Dar dacă am duce pe domnul şi domnișoara Torrence într- 
un loc mai sigur? sugeră Noel. Am rămâne numai noi şi am duce 
operaţiile foarte bine, putând să facem faţă tuturor atacurilor. 

— Dar nu vreau să fiu dusă într-un loc sigur! strigă Wynne. 
Vreau să rămân aci cu dumneavoastră şi să împărtăşesc toate 
primejdiile! Dacă vom face cu toţii pe rând de pază, ne va veni 
rândul odată pe săptămână! 

— Şi eu, de asemenea, sunt foarte hotărât să rămân aci, 
declară ferm Alfred Torrence, cu atât mai mult cu cât pentru a 
face cât mai eficace apărarea noastră, e necesar să rămânem 
împreună! Mai mult: deoarece suntem preveniţi, putem să luăm 
măsuri pentru a evita orice surpriză. 

— Dar, dar nu ştiu exact care sunt aceste limite! observă 
Noel. Gândiţi-vă la Isidore Gorden, la Karl Muller şi la toţi 
ceilalţi care au căzut şi pe care noi nu-i ştim! Totuşi, dacă 
suntem de acord să rămânem aci, eu mă închin! Pentru mai 
multă siguranţă, propun să facem de pază câte doi. Ce părere 
aveţi? 

— De acord, spuse Tony. 

Noel tresări. 

— Cine va face de pază astă noapte, amice? Tu sau eu? Sau 
vrem să facem amândoi? 

* 

Noel şi Tony aveau o vagă presimţire că noaptea nu va trece 
fără o surpriză neplăcută. Ei se aflau în sufragerie şi jucau şah. 
Ceilalţi dormeau şi casa era cufundată într-o linişte profundă. 
Din când în când câte un zgomot uşor făcea pe Tony să ridice 
capul iar pe Noel să ducă mâna la buzunarul unde ţinea pistolul: 
Dar de fiecare dată zgomotele se dovedeau a fi de natură cu 
totul nevinovată. 

Noel de-abia putea să-şi mai ţină capul greu de somn. 

— N-ai impresia că e aici un miros ciudat? 

— Da, într-adevăr, zise Tony, care remarcase acest miros. 
Parcă ar spori din ce în ce. 

Deodată Tony se ridică şi, urmat de Noel, traversă camera. 

— Deschideţi toate ferestrele! strigă el. Repede! Treziţi pe toţi 
din casă! Camera e plină de gaze. N 

Noel nu mai aşteptă altă explicaţie. Ințelese că acesta era 
noul mijloc de atac al lui Rex. Un gaz ucigător invada casa pe 


nesimţite şi în fiecare clipă puterea lui otrăvitoare sporea. 
Deschise în grabă toate ferestrele sufrageriei şi urcă în fugă 
scările, urmat de Tony. Primul lui gând fu la Wynne. Bătu violent 
în uşa camerei ei şi simţi inima venindu-i la loc când îi auzi 
vocea întrebând: 

— Ce este? 

— Scoală-te repede şi deschide ferestrele. Casa e plină de un 
gaz asfixiant. Pentru mai multă siguranţă pune pe faţă o batistă 
sau o pânză udă! Grăbeşte-te! 

Într-un timp foarte scurt, toată lumea ieşise din casă. Toţi se 
aflau în costume sumare, adunaţi în jurul mesei din grădină. 
Noel observă că Wynne, chiar după această alarmă nocturnă, 
rămânea frumoasă. 

La un moment dat, din umbra zidurilor vilei se deprinse o 
siluetă neagră, fugind spre fluviu. Noel, care se afla alături de 
Wynne, porni brusc în urmărirea necunoscutului şi îl ajunse în 
câteva clipa. 

Dându-şi seama că nu mai poate scăpa, fugarul se întoarse cu 
o înjurătură. Cu un cuţit pe care probabil îl pregătise pentru 
orice eventualitate, se repezi asupra lui Noel. Tânărul se dădu 
scurt într-o parte şi silueta, în avântul ei de a lovi, îşi pierdu 
echilibrul. Noel profită de acest fapt şi-i apucă mâna din care-i 
smulse arma. Apoi începu să lovească cu furie în capul tipului 
din faţa sa, amintindu-şi de primejdia prin care trecuse Wynne. 
În sfârşit, avea în mână un membru al Ringului! Era Luigi. Dar 
adversarul lui ştia să se apere. Tocmai îi dădu o lovitură în tibia 
piciorului. Noel părăsi orice milă şi începu să lovească cu 
sălbăticie, dar cu suficientă artă, pentru a nu-şi trimite prea 
repede adversarul la pământ. Toţi locatarii vilei se adunaseră în 
jurul celor doi combatanți şi observau în tăcere, până când Noel 
dobori cu o magistrală lovitură pe ticălos. 

— Asta m-a uşurat! exclamă el, părăsindu-l pe banditul ce 
zăcea zdrobit la pământ. De mult doream să dau peste unul din 
aceşti sceleraţi! 

— Are să-şi amintească multă vreme de această bătaie, zise 
Tony. Apoi târi corpul inert, ajutat de şofer, până la garaj şi îl 
împinse cu dispreţ în interior. 

— Ce facem cu el? întrebă Tony. 

— Mi-e indiferent! răspunse Noel, ridicând din umeri. 


— Ar trebui să-l predăm poliţiei! interveni Alfred Torrence. E 
un individ extrem de periculos şi ar fi imprudent să-l lăsăm în 
libertate! 

— Nu sunt de părere să amestecăm poliția în această afacere! 
zise Tony. Ni se vor pune o mulţime de întrebări şi nu va fi atât 
de simplu să ne debarasăm de această canalie. 

— De ce? întrebă Noel. Trebuie să fie căutat pentru vreo 
crimă. Sunt sigur că poliţia va fi satisfăcută să pună mâna pe el. 
Wynne Torrence se apropie şi puse mâna pe braţul lui Noel. 

— Lasă-l să plece, îl sfătui ea. L-ai pedepsit destul. 

— Evident, replică Noel, strâmbându-se. Nu uitaţi că e unul 
din mizerabilii care în una din nopţile trecute a pătruns în casa 
dumneavoastră spre a vă răpi! Sunt sigur că el este acela care l- 
a ucis pe Karl Miller, sau care în tot cazul e responsabil de 
moartea lui. 

— E îngrozitor, zise tânăra, dar te rog lasă-l să plece. E destul 
de pedepsit. Cât priveşte poliţia, o să pună ea odată mâna pe el. 

Noel luă mâna fetei şi-i zise: 

— Din partea mea, mizerabilul ăsta poate să se ducă unde 
vrea. Trebuie să-ţi spun însă, scumpa mea, că eşti puţin prea... 
drăguță cu el! 

Tony John râdea încet. i 

— Am să vă spun eu ce avem să facem cu acest scelerat! Il 
vom înapoia lui Rex Paul cu... mulțumirile noastre! propuse el. 

Dar ceilalți se opuseră. Tony stărui, argumenta şi sfârşi prin 
a-i convinge. Omul fu legat cobză şi aruncat în maşină, apoi 
toată lumea, cu multe precauţiuni, intră în casă. 

Datorită măsurilor luate acum, orice urmă de gaz dispăruse. 
Tony, priceput în asemenea chestiuni, declară că gazul era cu 
totul necunoscut. O victimă zăcea pe podea în bucătărie: câinele 
soţilor Smith. Tony se duse în camera lui să se îmbrace, în 
vreme ce Wynne şi tatăl ei se retraseră să se culce. 

John scoase maşina din garaj pe şosea, aşeză pe Luigi între el 
şi Noel şi porni cu viteză. 

— Rex Paul va fi încântat să te vadă, zise Tony ironic către 
Luigi. Să sperăm că nu e omul care să se descurajeze de un 
eşec. N 

Maşina gonea nebuneşte prin noapte. Indrumă maşina direct 
spre aleea ce ducea până la uşa castelului. De data aceasta, o 


lumină se vedea de la o fereastră de la parter. 

— Probabil că aşteaptă rezultatul atacului cu gaze, presupuse 
Noel. 

— Îl vor afla numaidecât, râse Tony, stopând maşina. 

Apoi, fiecare îl apucară pe Luigi de câte o mână şi-l duseră 
până la uşa de intrare a castelului. 

— Pregăteşte-ţi pistolul şi bate în uşă, zise Tony. 

Aproape imediat se aprinse o lumină în hol. Cineva trase 
zăvoarele şi uşa se deschise. În deschizătură apăru capul 
japonezului. Tony recunoscându-l, începu să râdă cu hohote. Il 
împinse pe italian în hol şi îi spuse: 

— Ascultă. Ia în primire pachetul ăsta. Nu ne trebuie chitanţă. 

După puţin automobilul gonea din nou pe şosea. Deodată, 
Noel puse mâna pe braţul lui Tony. Zărise un bărbat pe care-l 
urmăreau alţi doi, pe şosea. Cele trei siluete se vedeau limpede 
la lumina farurilor. Noel zări faţa palidă şi îngrozită a celui 
urmărit, care privea cu un fel de speranţă maşina ce se apropia. 
Unul din necunoscuţi îl ajunse şi-l lovi în cap. Acesta se prăbuşi. 
În momentul când Tony frâna maşina. Noel sări şi trase două 
focuri după agresori, care dispăruseră în beznă. Se aplecă 
asupra necunoscutului din fruntea căruia se prelingea un fir 
subţire de sânge. 

— Fără îndoială că e încă o victimă a Ringului, spuse Noel cu 
gravitate. Îl ridicară cu grijă pe rănit şi-l aşezară în automobil. 
Peste 10 minute erau înapoi la vilă. 

— Tare aş vrea să ştiu cine e acest om, spuse Tony. Sau 
pândea prin împrejurimile castelului sau a fost dus cu forţa şi a 
scăpat. După ce să-l identificăm? 

Îi cercetară buzunarele, iar într-un portofel găsiră mai multe 
cărți de vizită pe care era scris: Andre Pitou. 

— Ah! e ziaristul al cărui nume figura pe lista lui Rex Paul, 
exclamă Noel. 

— Andre Pitou, repetă Tony. E extraordinar, poate are să ne 
spună şi nouă câteva lucruri interesante despre Rex Paul. 

Bărbatul ce zăcea pe divan se mişcă, gemând uşor. Deschise 
ochii şi privi în jur cu teamă. 

— Să nu vă temeţi, îi spuse în franţuzeşte Noel. Suntem 
prietenii dumitale şi inamicii lui Rex. 

— Unde sunt? întrebă rănitul. Mi se pare că am fost atacat 


lângă castelul Tapling. Am văzut o maşină şi credeam că sunt 
prietenii mei care vin să mă salveze. 

— Era maşina mea, îi explică John. Vă găsiţi acum în 
siguranţă. 

— Vă mulţumesc. Sunt însă cam bănuitor, deoarece am ridicat 
împotriva mea duşmănia celui mai viclean om, celui mai 
puternic şi celui mai periculos. De luni de zile agenţii lui Rex 
Paul sunt pe urmele mele şi în zadar caut să mă ascund. Bău un 
pahar de coniac şi reîncepu: 

— Sunt un om pe care moartea îl pândeşte la fiecare pas. Mi 
s-au întins o mulţime de curse. 

— Vă înţeleg perfect, zise Noel, încetişor. Presupun că aţi 
descoperit unele din secretele Ringului. Am găsit numele şi 
adresa dumneavoastră într-un carneţel al lui Rex Paul. Şi Noel 
relată francezului expediţia lor la castel, explicându-i cum găsise 
carneţelul şi cum îl eliberase pe Alfred Torrence. Apoi încheie: 

— Să înţelegeţi că suntem cu toţii aliaţi împotriva unui 
duşman comun şi pentru a-l combate cu mai multă eficacitate, 
vă rugăm să ne comunicaţi şi nouă informaţiile pe care le aveţi. 
Ducem o luptă pe viaţă şi pe moarte contra acestui om puternic 
fără scrupule, şi această luptă nu se poate termina decât cu 
exterminarea lui ori cu a noastră. 

Andre Pitou îl privi pe Noel, în care abia acum văzu un 
adevărat aliat. 

— Vă rog să mă credeţi că nu-mi închipuiam să am aliaţi în 
lupta împotriva Ringului. Lupta dumneavoastră îmi dă curaj şi 
mai mare de luptă. Sunt în posesia planurilor lui Rex Paul, dar 
nu le pot da în vileag. Am încercat să le public, să le denunţ 
poliţiei, dar oamenii aceştia au corupt totul. Presa, justiţia, 
poliţia sunt în slujba lor, uneltele lor. Nimic nu se poate 
dezvălui. Am însă un aliat foarte preţios. Sora mea lucrează în 
directă legătură cu George Brown. Isteţimea acestui detectiv ne 
va aduce surprize extraordinare. Oficialitatea engleză nu m-a 
ajutat. Dimpotrivă, a sabotat toate încercările mele. Am izbutit 
însă s-o fac să fie mai binevoitoare, când le-am spus că este 
vorba de nişte terenuri petrolifere, a cărui concesiune o au. Nu- 
mi fac iluzii: până în cele din urmă şacalii colaborează între ei. 

x 


— Doamna vă aşteaptă în salonul pe care l-ați comandat. 


— Poţi să serveşti imediat masa, Gustav, surâse Rex Paul. 
Miliardarul urcă scara acoperită cu un covor gros cu un pas 
neobişnuit de repede. Când intră în cameră, fu întâmpinat de o 
femeie cu faţa radioasă şi cu mâinile întinse. 

— Rex! exclamă ea, ce fericită sunt că te văd. Când am primit 
biletul tău nu-mi venea să cred ochilor. Credeam că eşti în 
America. 

— Adriane, zise el cu dragoste, scumpa mea Adriane, eşti tot 
atât de frumoasă. Am vrut să trec pe la tine, dar o afacere 
măruntă m-a împiedecat. 

— Tot afacerea cea veche? Nu ai terminat încă? 

— Nu. Până când scopurile mele nu vor fi atinse, trebuie să 
mă zbat, să lupt, să... se opri brusc, căci un chelner intră în 
cameră. Acesta începu să servească masa şi de-abia atunci Rex 
băgă de seamă că era o figură străină, căci spuse: 

— Credeam că mă serveşte Henri, ca de obicei. 

— Vărul meu Henri a trebuit să plece, căci tatăl său e bolnav, 
răspunse calm acesta. Apoi se înclină şi ieşi. 

— Îmi place mult aici, dar chelnerii ăştia noi mă indispun. 
Data viitoare voi veni cu personalul meu. Femeia izbucni într-un 
râs argintiu ce încânta urechea. 

— Ai început să ai manii de bătrân burlac. Acum un an nu erai 
astfel. Te-ai schimbat într-un timp atât de scurt? 

— Sunt momente când mi-e frică, Adriane. Presupune că mi se 
întâmplă ceva, că sunt arestat sau că aş muri. Atunci ce-ar 
deveni trustul meu, afacerile mele. S-ar duce totul pe apă. 

— Pentru ce să te aresteze? Cine ar putea să cunoască 
proiectele sau ambițiile tale? 

— Sunt multe persoane, răspunse încet Rex Paul. Isidore 
Gorden descoperise o parte din planul meu. Mai sunt şi alţii şi 
mai cu seamă ziaristul francez Andre Piton. 

— Andre Pitou! repetă Adriane, care duse la buze paharul cu 
vin. Faţa ei devenise subit palidă. Cine este acest Andre Pitou? 
întrebă ea. 

— Andre Pitou, vorbi Rex Paul, e un ziarist parizian, un om 
abil şi vanitos. Sora lui îl secundează. A descoperit o bună parte 
din secretele organizaţiilor mele şi reprezintă pentru mine o 
ameninţare. A şi publicat o serie de articole. Am făcut însă pe 
proprietarul ziarului să-l dea afară şi să dea dezminţiri şi scuze 


publice. A dispărut un timp, iar zilele trecute agenţii mei l-au 
descoperit în jurul castelului Tapling. Dacă nu interveneau 
câţiva tineri, nu mai era pe lume astăzi. 

— Bine, dar n-o să poată scăpa aşa la infinit. Cine sunt tinerii 
englezi care l-au salvat? 

— Nişte tineri dornici de aventură, răspunse Paul. Mai mult 
curajoşi decât inteligenţi. Nu reprezintă însă o ameninţare 
serioasă. Pot să mă debarasez de ei când vreau. Ziaristul însă 
trebuie suprimat. E refugiat într-o vilă la Sundale, dar de unde 
prudenţa îi va impune să place. 

— Vila e supravegheată? 

— Da, dar imbecilul de Luigi s-a lăsat prins noaptea trecută. 

Şi Rex Paul istorisi tentativa de asfixiere a locatarilor vilei din 
Sundale. Indică de asemenea rolurile lui Noel şi Tony în 
afacerea care se terminase cu eliberarea lui Torrence. 

Timp îndelungat domni tăcere în cameră. Când Rex începu să 
vorbească din nou, tonul lui era acela al unui om care a luat o 
hotărâre mare. 

— Adriane, am încredere în tine. Cred în devotamentul tău. 
Din toţi care mă înconjoară, eşti singura în stare să continuie 
opera mea dacă aş dispare. 

— Sunt gata să fac orice sacrificiu. 

— Atunci, ascultă-mă: cunoşti planul meu de a dezlănţui un 
război mondial. De mult timp caut un mijloc şi, în sfârşit, l-am 
găsit. O personalitate de mare importanţă, dintr-o ţară orientală 
va veni în Anglia săptămâna viitoare. El luptă împotriva planului 
nostru de a obţine toate concesiunile petrolifere din lume. 

— Cum, pui la cale asasinarea emirului? 

— Fără îndoială. Nu trebuie să avem piedici în cale. Vom fi 
stăpâni pe petrolul din întreaga lume. Vom putea opri fabricile 
când vrem. Vom putea distruge economia şi viaţa celor ce ne vor 
sta în cale. Desigur că asasinatul nu va fi pe placul englezilor, 
dar până la urmă Anglia va fi silită să-şi plece capul. 

În acest moment cineva bătu în uşă şi unul din chelneri 
anunţă că maşina lui Rex Paul a sosit. Chelnerul îl ajută să-şi 
pună pardesiul şi Rex Paul părăsi restaurantul printr-o scară 
dosnică. Peste câteva minute chelnerul se întoarse şi veni la 
femeie. 

— Ai aflat ceva? întrebă el. 


— Da, lucruri foarte importante, răspunse Adriane. 
x 


În dimineața ce urmă atacului cu gaze asfixiante, mica 
societate din vila de la Sundale se adunase la dejun mai veselă 
ca de obicei. 

— De mai bine de un an, spuse Pitou, denunţ şi urmăresc prin 
toate mijloacele pe Rex Paul şi nimic nu mă poate opri să nu 
merg mai departe. Chiar azi, prietenul Forster mă va conduce la 
Londra şi Rex Paul şi Ringul său vor fi în curând făcuţi 
nevătămători. 

După micul dejun, Noel scoase maşina din garaj şi după ce-şi 
luă rămas bun de la Wynne, pe care o instalase într-un colţ 
retras al grădinii, se sui în maşină, având pe Andre Pitou lângă 
el, şi porni la Londra. 

Când ajunseră în apropiere de Saint James Park, ziaristul 
Pitou se adresă lui Noel: 

— Iertaţi-mă, domnule Forster, trebuie să vă părăsesc. Am de 
văzut pe cineva din apropiere. Ne putem revedea mai târziu. 

— Când vreţi să vă înapoiaţi cu mine la Sundale? 

— Vă mulţumesc, domnule Forster, dar prefer să rămân la 
Londra. Am să vă înştiinţez imediat ce obţin rezultatele pe care 
le prevăd. Cred în unirea forţelor noastre, care vor dobori banda 
ce vrea să distrugă omenirea şi vă asigur că Rex Paul nu ne va 
scăpa. 

Andre Pitou se apropie cu paşi repezi de Saint James Park şi 
întoarse capul de câteva ori, dar nu observă pe italianul mărunt, 
pe Ottaviani, care-l urmărea. Cei doi oameni continuară să 
meargă unul în urma celuilalt. In Victoria Street, Pitou se opri în 
faţa unui mare imobil şi pătrunse în interior. Urcă două etaje, 
merse pe un coridor şi ciocăni la o uşă. O servitoare drăguță îi 
deschise. 

— Domnul Andre! Ce fericită sunt că vă văd. De ce v-aţi ras 
barba şi mustaţa? Domnișoara a ieşit şi se înapoiază peste o oră. 
Intraţi. 

— Mulţumesc, Marie, nu acum. Am multe de făcut la Londra 
şi vreau să folosesc aceste momente când sunt mai liber. Într-o 
oră voi fi înapoi. 

Pitou cobori şi ieşi în stradă. Ottaviani îl urmărea într-o 
maşină. Ziaristul o luă printr-o serie de stradele, ajunse în Mail, 


unde încetini pasul şi-şi aprinse o ţigară. Se opri brusc şi privi la 
o veveriţă ce se juca în iarbă. În maşină, Ottaviani ţinea un 
pistol automat în mână. Se uită pe stradă şi văzu că era aproape 
pustie. Francezul sta cu spatele la stradă şi continua să se uite 
spre parc. Deodată, parcă cuprins de un presentiment el se 
întoarse şi văzu la câţiva paşi automobilul. Scoase un țipăt şi vru 
să fugă, dar un foc îl dobori la pământ. Maşina porni cu viteză 
dispărând pe una din aleile parcului. 
* 


Adriane se plimba febril prin salonul apartamentului. Din când 
în când se oprea la fereastră şi privea în stradă. 

„Ce însemna această întârziere a lui André care era 
exactitatea personificată”. Pe fața ei trecu umbra unui 
simţământ de frică pentru fratele ei, pe care-l iubea atât de 
mult. Se aşeză la pian, dar sări imediat. Cineva bătuse la uşă. 
Servitoarea aduse o carte de vizită. 

— Un domn Ottaviani doreşte să vă vadă. 

— Ottaviani! Nu-l cunosc. Spune-i... stai. Cum arată? 

— E sinistru. Mic, negru, antipatic, rezumă Maria. 

— Pofteşte pe individ şi imediat după aceea telefonează d-lui 
căpitan Arthur. Spune-i să vină imediat. 

Ottaviani intră cu un surâs obraznic pe buze. 

— Domnișoara Cecile Pitou; dacă nu mă înşel? zise el ironie. 
Sau poate preferați să vă numesc Adriane Stewart? 

— Multă lume mă cunoaşte cu numele de cântăreață, luați loc 
vă rog. 

— Sunt unii oameni care nu vă cunosc şi celălalt nume. 
Domnul Rex Paul, de pildă. 

— Veniţi din partea domnului Rex Paul? întrebă ea pălind. 

— Nu, am venit pe cont propriu, prefer să mărturisesc că am 
obiceiul să exploatez în profitul meu rezultatele muncii mele. 
Deci, când am descoperit că frumoasa Adriane este una şi 
aceeaşi persoană cu Cecile Pitou, m-am bucurat foarte mult. Rex 
Paul şi Ringul ar fi foarte fericiți să cunoască acestea, dar de ce 
să-i informez? Tânără ridică capul. 

— Cine în afară de dumneata cunoaşte numele meu? 

— Nimeni. 

— Şi cât vrei pentru tăcerea dumnitale? 

— 2000 de lire sterline. 


— Crezi că sunt milionară, prietene, izbucni ea în râs. 

— Nu, dar ştiu că sunteţi bogată şi viaţa preţuieşte mult. 

— Am să-ţi dau atunci un cec. Şi dânsa scoase un cec, îl 
completă şi îl întinse italianului. 

— Aş dori însă bani în numerar. 

— O voi trimite atunci pe servitoare să-l încaseze. Sună şi 
Marie apăru şi-şi privi stăpâna cu uimire. 

— Marie, ia acest cec şi mergi la bancă să-l încasezi. Spune că 
plec în străinătate şi că am nevoie de bani urgent. Ai înţeles? 
Ochii servitorii străluciră. 

— Am înţeles, domnișoară, răspunse ea. 

Adriane se aşeză să aştepte. Cu tot chipul ei calm, spiritul era 
agitat. Marie urma să se înapoieze cu ajutoare, dar acest 
Ottaviani era un om primejdios. Un gând o tulbura. Ce se 
întâmplase cu fratele ei? Se hotări să-l întrebe pe italian. 

— Ştii unde se găseşte fratele meu Andre? Faţa lui Ottaviani 
fu luminată de un surâs şiret. 

— Nu domnişoară, n-am această plăcere. E mult de când nu l- 
am văzut... Se opri brusc căci uşa se deschise şi un bărbat apăru 
în prag. 

— Căpitanul Arthur! strigă femeia. 

— O cursă, mormăi Ottaviani. 

— Mâinile sus! strigă Arthur, şi după câteva minute italianul 
se găsea cu cătuşe la mâini. 

— Domnul fie lăudat că mi-ai venit în ajutor, spuse Adriane, 
lăsându-se să cadă pe divan. Individul acesta a descoperit cine 
sunt în realitate. M-a ameninţat că spune totul lui Rex Paul dacă 
nu-i plătesc o sumă enormă. 

Bărbatul, care era acelaşi cu chelnerul care servise pe Rex 
Paul la masă, i se adresă blajin. 

— N-ai să-l mai vezi niciodată, căci e căutat pentru mai multe 
crime. 

— Mai multe crime? 

Ea ridicase ochii, repetând aceste cuvinte şi privea fix spre 
prietenul ei. 

— Andre, unde este fratele meu? strigă ea. 

Căpitanul Arthur îşi plecă privirea. 

— Omul acesta l-a ucis pe fratele dumitale în Mall. 

x 


În timp ce se plimba prin pitoreasca grădină a vilei de la 
Sundale, Wynne se opri să culeagă o floare. Se apropie apoi de 
malul apei. Deodată, ea auzi un zgomot venind dinspre fluviu. O 
barcă-automobil, elegantă şi sveltă, se apropie, atinse malul şi 
doi oameni săriră sprinteni afară. Wynne îşi dădu seama de 
primejdie şi o luă la fugă. Dar era prea târziu. Unul din bărbaţi o 
apucase de talie, iar celălalt îi puse mâinile la gură spre a o 
împiedica să ţipe. Apoi, o transportă pe sus în barca-automobil, 
care porni imediat cu mare viteză. 

Legată fedeleş şi, cu un căluş în gură, Wynne se afla acum în 
cabina motorului bărcii-automobil. Aerul supraîncălzit şi mirosul 
de benzină şi ulei îi dădeau greață. Imprudenţa ei de neiertat o 
supără profund. Rex Paul se putea felicita pentru o frumoasă 
victorie. Fără îndoială că o va folosi ca ostatecă pentru a 
neutraliza sforţările lui Tony, Noel şi tatălui ei. Zgomotul 
încetase, motorul se oprise pe neaşteptate. Lefevre însoţit de un 
alt om, intrară în cabină. Fata constată că barca intrase într-un 
fel de adăpost, a cărui ieşire spre fluviu era închisă de o poartă. 
Tânăra recunoscu grădina castelului Tapling. Un automobil 
staţiona pe aleea principală. Şoferul deschise o portieră şi cei 
doi oameni o aşezară pe pernele maşinii. Indivizii luară loc de-o 
parte şi de alta, lângă Wynne. Maşina porni cu viteză spre 
Londra. 

Înapoindu-se de la Londra, Noel cânta la volanul maşinii sale. 
Peisajul era frumos şi se simţea influenţat de veselia naturii. La 
Sundale duse maşina direct la garaj, apoi porni spre vilă. 
Torrence şi Tony alergară înaintea lui. 

— Wynne a dispărut, spuse Tony cu faţa palidă şi cu 
răsuflarea grăbită. 

— Cum!... Când? N-aţi păzit-o? 

x 


Wynne Torrence umbla încoace şi încolo prin camera în care 
era închisă de 5 zile. Camera nu era tocmai neplăcută, deşi se 
afla sub pământ. O femeie cu nasul mic şi turtit intră în cameră. 

— Poftim mâncarea, domnişoară, zise ea. Gustarea, cum îi 
spuneți dumneavoastră. 

Plecă imediat fără să mai aştepte răspunsul şi încuie uşa. 
Wynne se aşeză şi începu să mănânce. 

În acest timp, în apartamentul lui Tony din Londra se aflau 


adunaţi Alfred Torrence şi Noel. 

— Sunt 5 zile de când a dispărut Wynne şi încă nu i-am putut 
da de urmă, se adresă bătrânul Torrence lui Noel. 

— Nu trebuie să disperăm, domnule Torrence, răspunse Noel. 
Rex Paul mi-a comunicat la telefon că intenţia lui e s-o reţină ca 
ostatică până ce planurile sale vor fi împlinite şi apoi ce ar avea 
de câştigat dacă ar ucide o tânără fată? Rex Paul e un demon, 
dar cu toate acestea refuz să cred că ar lăsa să fie brutalizată 
fără folos o fată. 

* 

— Domnilor, zise Rex Paul aruncând o privire rapidă în jurul 
mesei, v-am convocat pe principalii membri ai Ringului pentru a 
ne da seama de situaţia în care ne aflăm. Cineva din această 
adunare ne trădează. Un lung murmur de indignare şi furie se 
ridică în cameră. Din cele 8 persoane prezente, numai două 
rămăseseră perfect calme. Acestea erau: Lefevre şi Adriane, 
care, dealtminteri, era singura femeie ce asista la şedinţă. Rex 
Paul ridică mâna şi murmurul încetini brusc. 

— E inutil să ne indignăm. Trebuie să descoperim pe acest 
trădător şi promit să plătesc 100.000 lire sterline aceluia care-l 
va demasca. 

Declaraţia fu primită cu un nou murmur. Un bărbat mărunţel, 
cu barbă neagră, îşi freca mâinile, în timp ce Lefevre privea 
surâzând la Adriane. 

— Bine, zise Rex Paul ridicându-se şi strângând foile de hârtie 
din faţa lui. Nu mai am nimic să vă spun. Printre noi e un 
trădător şi acela trebuie descoperit cu orice preţ. Bună seara. 

În timp ce membrii micului consiliu părăseau în tăcere 
camera, Rex Paul se întoarse spre Adriane. 

— Vrei să mănânci cu mine? o întrebă el. Aş vrea să-ţi 
vorbesc. 

Femeia duse mâna la frunte. 

— Nu, nu astă seară, Rex. Am o durere de cap groaznică. 

— Bine, mâine. 7 

Adriane părăsi camera şi coborî încet scara. In Bellington 
Street îşi ridică gulerul mantoului, scoase din poşetă oglinda şi 
prin ea privi înapoi. Nu se înşelase. Un bărbat o urmărea şi 


acesta era Lefevre... 
* 


În salonul apartamentului lui Tony, Noel aşezat comod într-un 
fotoliu citea o gazetă, iar la câţiva paşi mai încolo Tony, în faţa 
unei table de şah, se străduia să găsească soluţia unei probleme 
dificile. Trecuse de miezul nopţii. La un moment dat se auzi 
soneria. 

— Cine ar putea să vină la ora asta? 

Noel se ridică şi se duse în hol. Deschise uşa. În faţa lui se afla 
o femeie înaltă şi frumoasă, o femeie care semăna cu aceea din 
fotografia pe care Tony o găsise într-unul din sertarele biroului 
lui Rex. 

— Domnișoara Adriane, zise Noel involuntar. 

Femeia surâse trist. 

— Mă cunoaşteţi? întrebă ea. Sunteţi domnul Tony sau 
domnul Forster... Nu sunt prietena lui Rex Paul, ci sora lui 
Andre Pitou. 

— Sora lui Andre Pitou? întrebă Tony uluit. 

— Da, adevăratul meu nume este Cocile Pitou, dar în general 
sunt cunoscută sub numele de Adriane Stewart. 

Intrară în salon, unde Adriane dezbracă mantoul şi luă loc. 
Purta o rochie de catifea neagră şi mănuşi şi pălărie de 
asemenea negre. 

— Am fost foarte întristaţi aflând din ziare de moartea fratelui 
dumneavoastră, spuse Tony compătimitor. 

— Vă mulţumesc pentru sentimentele dumneavoastră Îmi 
adoram fratele şi lucram împreună, A fost atât de bun cu mine... 
Nu voi avea linişte până când Ringul nu va fi distrus. 

— Noi de asemenea, răspunse cu vioiciune Noel, deşi pentru 
moment avem mâinile legate. Ringul a răpit pe domnișoara 
Torrence şi o ţine ca ostatică. 

— Am să descopăr locul unde este prizonieră şi cum voi afla 
vă voi înştiinţa, spuse ea cu siguranţă. Fiţi siguri că zilele 
Ringului sunt de aci încolo numărate. Şi acum, să vorbim despre 
chestiunea care m-a adus la dumneavoastră. După câte ştiu, 
fratele meu a petrecut ultima seară din viaţa sa la 
dumneavoastră. Nu v-a încredinţat scrisori sau alte hârtii. 

— Nu, nimic, răspunse Noel. Dar preparase un raport despre 
Rex Paul şi „Ring”. 

Adriane se ridică şi-şi luă mantoul de blană. 

— D-lor, asta e tot ce voiam să ştiu. Scuzaţi-mă dacă am venit 


în vizită atât de târziu. În ce priveşte pe domnișoara Torrence, 
sunt aproape sigură că nu are să se teamă de nimic. Mâine 
chiar, voi afla unde este prizonieră. Noapte bună! 

x 


În după-amiaza următoare vizitei pe care Adriane o făcuse lui 
Tony, Wynne se afla în închisoarea ei. Ea întorcea distrată 
paginile unei reviste. De zile întregi nu văzuse decât nasul turtit 
şi ochii umezi ai bătrânei femei care-i aducea mâncarea. Îşi 
dădea seama că încarcerarea începea să-i afecteze nervii. 
Deodată, ochii se îndreptară spre uşă. Cineva se apropiase pe 
furiş de cealaltă parte. O cheie alunecă în broască şi uşa se 
deschise încet. Rex Paul intră în cameră urmat de o femeie 
înaltă şi frumoasă, care veni numaidecât lângă Wynne şi-i puse 
mâna pe umeri. Tânăra simţi pentru această femeie un fel de 
încredere şi prezenţa ei o liniştea. 

— Cum vă simţiţi, domnişoară? spuse Rex. 

— Vă mulţumesc, dar aş dori să părăsesc cât mai curând 
această închisoare şi să merg lângă tatăl meu. 

— Poate peste câteva zile, când ideile pe care le-am conceput 
îşi vor da roadele. Până atunci trebuie să rămâneţi aici ca 
ostatică. 

În timp ce miliardarul vorbea astfel fetei, Adriane umbla 
încoace şi încolo prin cameră, examinând fiecare lucru cu o 
evidentă curiozitate. Aruncă deodată o privire de înţeles lui 
Wynne şi fata începu să-i urmărească mişcările. Observă cum 
Adriane îşi ascunse mica poşetă ce o ţinea în mână printre 
ziarele şi revistele de pe masă. 

— Adriane, să mergem, zise Rex Paul, îndreptându-se spre 
uşă. Trebuie să plecăm. Amândoi ieşiră, după ce salutară pe 
tânăra fată. 

Wynne se repezi la masa acoperită de ziare, luă poşeta şi o 
deschise. Un revolver micuţ se afla într-însa. Trase încărcătorul 
afară şi constată că avea cinci cartuşe. Se uită la ceasul-brăţară. 
Era cinci. Trebuia să mai aştepte până la şapte seara, oră la care 
bătrâna îi aducea masa. Aproape tot timpul îl petrecu 
plimbându-se prin cameră şi uitându-se mereu la ceas. La 7 fără 
cinci, uşa se deschise şi femeia intră purtând în mâini o tavă cu 
farfurii. 

— Iată mâncarea dumneavoastră de seară. Femeia înaintase 


spre mijlocul camerei şi se oprise la masă, ca să aşeze tava. 
Deodată ridică privea uimită, căci Wynne o ameninţa hotărâtă 
cu un revolver. 

— Revolverul e încărcat. Dacă faci cea mai mică mişcare eşti 
moartă. Vei rămâne aci şi vei mânca mâncarea mea. 

Tânăra ieşi liniştită şi încuie cu grijă uşa, luând cheile. Se află 
într-un coridor lung, slab luminat şi în care părea că merge 
ridicându-se gradat. Deoparte şi de alta a pereţilor se înşirau 
butoaie mari de vin. Privi curioasă la ele şi porni hotărâtă în 
lungul acestui coridor. După ce făcu vreo sută de paşi, constată 
că terenul se ridica brusc şi coridorul era mai bine luminat. 
După ce privi cu grijă în jurul ei, merse mai departe, dând colţul. 
De-abia făcu însă câţiva paşi că inima începu să-i spargă pieptul. 
Un bărbat înainta din partea opusă spre ea. Era Lefevre. 

— Oh! exclamă el, păsărica a ieşit din cuşcă. 

— Să nu te mişti că trag, strigă Wynne, ţintind spre el. 

Drept răspuns, Lefevre sări asupra fetei. Două detunături 
răsunară în coridor. Fata ochise picioarele bărbatului şi acesta 
căzu la pământ. Un glonte îl lovise în genunchi. Trecu pe lângă 
el şi o luă la fugă. Se găsi în faţa unei scări. Plină de hotărâre 
începu să urce scara. 

x 

În clădirea mare, cenuşie, din Bellington Street ardeau 
pretutindeni lumini ce se reflectau pe trotuar. Un covor mare se 
întindea de la intrare până afară. Cu toată ploaia torențială ce 
cădea, o mulţime de cască gură se înşirase pe trotuar spre a 
privi la elegantele şi frumoasele femei care coborau din 
somptuoase limuzine. O mare recepţie avea loc în această seară 
în palatul lordului Darmouth. Serata era oferită în cinstea unui 
emir străin, care vizita Anglia cu o anumită misiune diplomatică, 
despre care ziarele vorbiseră în mod vag, făcând aluzie la 
împrumuturi, concesiuni industriale şi comerciale. Adriane 
strălucea de frumusețe când urcă scara, însoțită de Rex Paul. 

— Să mergem într-un colţ mai liniştit, zise Rex Paul. Peste o 
oră va fi şi emirul aici, căci are mai multe vizite de făcut înainte. 
Seara aceasta va fi Austerlitzul meu sau poate Waterlooul meu. 
Soarta mea se află în mâinile zeilor. 

— Mi-am uitat batista în mantou, spuse peste câteva minute 
Adriane. Mă duc până la vestiar şi mă înapoiez numaidecât. Nu 


te mişca de aici, căci s-ar putea să nu te mai găsesc şi ea cobori 
încet scara, îndreptându-se spre vestiar. Orologiul din hol arăta 
ora 9. 

— Ah, domnişoară Stewart, ce mai faceţi? vorbi un bărbat în 
spatele ei. Adriane se întoarse şi recunoscu pe George Brown. 

— Sunt fericit că vă întâlnesc. 

— Aţi primit mesajul meu? 

— Da, toate pregătirile au fost făcute. Ceva mai mult, am şi 
sprijinul Scotland-Yardului. M-au chemat să le dau toate 
informaţiile pe care le am, deşi până acum îmi puneau bete în 
roate. Inspectorul-şef a însărcinat pe doi din agenţii săi să 
urmărească pe Rex şi... să procedeze cât mai discret posibil. 
Când englezii miros că pot pierde concesiunile petrolifere, se 
hotărăsc să facă şi acte care le repugnă: să aresteze bogătaşii. 

— Şi domnișoara Torrence? 

— Va fi eliberată chiar în seara asta. Oamenii mei sunt în 
drum spre ea. Dar trebuie să plecaţi. E târziu. 

Adriane se îndreptă spre vestiar şi-şi luă batista. Pe când urca 
din nou scara, în hol se produse agitaţie. Emirul sosise puţin mai 
devreme decât era aşteptat. Adriane regăsi pe Rex Paul într-o 
convorbire cu doi bărbaţi. Unul mărunt, brunet şi ras cu 
îngrijire, celălalt era blond şi bărbos. Când ea se apropie de 
grup, aceştia plecară. 

Grupul cu emirul intră în salonul în care se afla Rex Paul cu 
Adriane. Emirul zări pe miliardar şi se îndreptă spre el cu mâna 
întinsă. 

— Ce mai faceţi, prietene? exclamă el. Mi s-a spus că sunteţi 
în Anglia şi speram să vă întâlnesc. Rex Paul se ridică, strânse 
mâna emirului, o prezentă pe Adriane, apoi după ce se 
întreţinură câtva timp, emirul îşi continuă drumul. 

Miliardarul îl privi într-un chip foarte ciudat, în timp ce acesta 
se îndrepta spre salonul vecin. 

Deodată se auzi o detunătură urmată de un zgomot 
indescriptibil, dominat de ţipetele femeilor. 'Ţigara lui Rex Paul 
se stinsese, dar acesta continua s-o ţină în mână, cu ochii ţintă 
la uşa salonului vecin. Pe această uşă intrară cinci bărbaţi, 
dintre care doi aveau cătuşe. 

— Ce s-a întâmplat? întrebă Adriane pe un servitor. 

— S-a încercat un atentat împotriva emirului. Au fost arestaţi 


doi oameni. Straşnică lovitură! Adriane părăsi în grabă salonul. 
Rex Paul avea faţa descompusă. „Acum, îşi spuse el cu o furie 
stăpânită, acum ştiu cine ne trădează”. 

x 

În apartamentul lui Tony, frământarea creştea din ce în ce 
mai mult. Se înnoptase şi nu venea nicio veste. Deodată, 
Montague Byrne - omul lui George Brown, pătrunse ca o 
furtună. 

— Veniţi cu mine, domnule Torrence, ştiu acum unde se află 
fiica dumneavoastră. Adriane mi-a comunicat locul unde se 
găseşte. Sunt cu 10 oameni şi mergem acolo. 

Două maşini alergau într-o goană nebună pe şoseaua care 
lega Sundale de Londra. În mai puţin de un sfert de oră stopară 
în faţa unei clădiri cu o înfăţişare sumbră şi cu o curte 
interioară. În fundul curții, alt imobil. 

În acest timp, Wynne parcă presimţise cele ce se petreceau în 
afara imobilului. Ajunsese la capătul scării şi strângea pistolul în 
mână. În faţa ei zări o uşă. Se apropie încet şi privi pe gaura 
cheii. Trei bărbaţi jucau cărţi în jurul unei mese. Ea îşi dădu 
seama că pentru a ajunge afară trebuia să treacă prin camera 
aceasta. Mai avea trei cartuşe în pistol. Din fundul coridorului se 
auzea vocea lui Lefevre care striga ajutor. Pătrunse în cameră, 
strigând: mâinile sus! Se auzi o detunătură. Cine a tras? Faţa 
tinerei fete se lumină în timp ce cei trei indivizi erau îngroziţi. 
Salvatorii pătrunseră în cameră; oamenii Ringului se predară. 

x 

Surescitat, Rex Paul se plimba prin somptuosul salon din 
Bellington Street. Toți complicii lui fuseseră arestați în aceeaşi 
noapte. Planurile lui se prăbuşiseră. Rămăsese singur, trădat, cu 
planurile spulberate. Işi scoase brusc cheile din buzunar şi 
deschise o casetă. Luă de acolo o fotografie şi o privi îndelung. 
Era chipul Adrianei. Surâse ironic. O rupse în bucăţi şi ieşi 
afară. Strada era întunecată. De sus cădea o ploaie măruntă. 
Rex Paul, cu capul descoperit, îşi continuă drumul fără să 
observe ce se petrece în jurul său. În Victoria street descoperi 
imobilul în care se afla apartamentul aceleia care se numea 
Adriane Steward sau Cecile Pitou. Băgă mâna în buzunarul 


pardesiului şi degetele sale atinseră metalul rece al pistolului. 
* 


Adriane lăsă să-i cadă ziarul din mână. Se aşeză la pian şi 
începu să cânte. Peste puţin timp trebuia să sosească Tony, 
care-şi anunţase vizita. În timp ce degetele se plimbau uşor pe 
clapele pianului, ridică brusc capul. Simţi o sfoară prinsă după 
gât. Îngrozită, scoase un țipăt. Rex Paul, după ce-i legă şi 
mâinile, scoase revolverul din buzunar şi-l fixă pe tâmpla 
Adrianei: 

— Un singur cuvânt şi mori, spuse el scrâşnind din dinţi. 

Adriane privi în ochii miliardarului. Acesta era într-o stare de 
surescitare extraordinară. 

— Suntem singuri în apartament, exclamă Rex Paul. Ţi-ai 
trimis servitoarea la plimbare şi prin asta mi-ai făcut un mare 
serviciu. Monstrule! Ne-ai vândut pe toţi. Te voi ucide ca pe o 
căţea. 

Groaza dispăru de pe chipul Adrianei; îl privi curajoasă. 

— Sunt mândră de tot ce am făcut. Eşti un criminal, un 
criminal periculos, iar complicii tăi nişte asasini, iar Ottaviani, 
omul care mi-a ucis fratele, va plăti această crimă grozavă. Poţi 
să faci din mine ce vrei. Ani de-a rândul mi-am riscat viaţa şi nu 
mi-e frică să mor. În definitiv, eu sunt învingătoarea, iar tu, Rex 
Paul învinsul! Cuvintele fetei, îndrăzneala sa, adăugau ceva 
măreț frumuseţii ei uimitoare. 

— Ştii că eşti frumoasă? spuse el. Datorită acestei însuşiri ai 
reuşit atât de admirabil. Ai folosit frumuseţea ta pentru a mă 
trăda pe mine şi pe camarazii mei. Voi face în aşa fel încât 
frumuseţea ta să nu mai trădeze pe nimeni. E mai mult decât te- 
aş ucide. Traversă camera, ridica vătraiul şi-l puse pe cărbunii 
aprinşi din cămin. Cu ochii măriţi de groază, tânăra îl privea 
pierdută. Pe cămin se afla o scrisoare care atrase atenţia lui 
Rex. O luă şi o citi. 

— Aha! Aşteptai un vizitator! O să-i preparăm o primire 
plăcută. Vom vedea dacă te va găsi tot atât de frumoasă când te 
vă revedea. Mă duc să-i descui uşa. Miliardarul ieşi din cameră. 
Aproape imediat, Adriane se ridică şi alergă la telefon. Cu 
oarecare greutate reuşi să ridice receptorul şi lipindu-şi buzele 
de aparat strigă: „Ajutor! Ajutor!” adăugind numărul său de 
telefon. 

Rex reveni în cameră şi o găsi cu faţa palidă de groază. 

— Uşa e deschisă pentru drăguţul tău, spuse el. Nu-i mai 


rămâne decât să intre în cursă. Se îndreptă apoi spre cămin şi 
scoase vătraiul. Nu era încă bine roşit. Il puse la loc. Privirea îi 
fu atrasă de receptorul ce atârna la pământ... Scoase un blestem 
teribil, rămânând câteva clipe cu ochii la aparat. - Tu ai făcut 
asta? Tu ai făcut asta? Ai s-o plăteşti scump. Pe neaşteptate, 
sbârnâi soneria de la intrare. 

— Domnișoară Stewart!... Adriane recunoscu vocea lui Tony. 
Rex Paul scoase pistolul din buzunar şi aruncă o privire 
sarcastică Adrianei. Vocea lui Tony se auzea din nou, în tăcere. 
Paşii lui se auzeau în hol şi se apropiau de salon. Rex Paul sta 
lângă foc cu pistolul automat în mână. Observând lumina ce 
venea din salon, Tony împinse uşa şi intră. Adriane sări dintr- 
odată în picioare, aruncând în acelaşi timp şi taburetul de la 
pian pe care stătuse până atunci. Din pragul salonului, Tony, 
uluit, privea la Adriane legată. O bubuitură se auzi, dar glontele 
lui Rex îşi greşi ţinta. 

Înţelegând ce se petrecea, Tony sări la comutator şi stinse 
lumina. În salon se făcu întuneric. A doua detunătură se auzi. 
Tony, care nici de data aceasta nu fusese atins, se lăsă la 
pământ şi se strecură în spatele unui fotoliu. În lumina slabă pe 
care o răspundeau cărbunii din cămin, el văzu figura înflăcărată 
a miliardarului. Aştepta un prilej pentru a ataca. Lângă el, pe o 
măsuţă, se afla o cutie de argint masiv, foarte frumos lucrată. 
„Această cutie, se gândi Tony, ar fi un excelent proiectil, dar 
pentru a-l lovi ar trebui să-şi părăsească adăpostul”. Se decise 
să mai aştepte pentru a lua ofensiva. Cu pistolul automat în 
mână, Rex Paul privea în jurul lui, ca un animal pândit de 
moarte, căutându-şi adversarul în întuneric. Adriane făcu o 
mişcare neaşteptată. Rex Paul auzind-o, se întoarse brusc spre 
ea şi-i văzu faţa profilându-se în penumbră. 

— Ah! acolo erai! strigă Rex. Se aplecă şi, cu mâna stingă, luă 
din foc fierul înroşit. Profitând de această secundă de neatentie 
a miliardarului, Tony apucă cutia grea de argint şi cu toată 
puterea o aruncă în direcţia lui Rex. Proiectilul greu îl nimeri pe 
acesta în cap. Scoase un gemăt şi scăpă fierul din mână. 
Doborât, miliardarul scoase un geamăt prelung. Lovitura fusese 
mortală. 


— Sfârşit — 


